Βομβαρδισμοί στη Γάζα: Στους 245 οι νεκροί Παλαιστίνιοι ανάμεσά τους 64 παιδιά\nMay 20, 2021 - 10:34 am\nΟ Νετανιάχου αναγγέλλει την συνέχιση των επιχειρήσεων\nΔιπλωματικές διεργασίες στα χαλάσματα των ισραηλινών βομβαρδισμών\nΤο δικό της στρατηγικό «εκτόπισμα» στις εξελίξεις στην περιοχή επιχειρεί να ενισχύει και η ΕΕ, με συνεχείς επισκέψεις εκπροσώπων κυβερνήσεων και ενώ υπερθεματίζει για το «δικαίωμα αυτοάμυνας του Ισραήλ». Έτσι, μετά τον Ν. Δένδια, μεταβαίνουν σήμερα στην Ιερουσαλήμ με πρόσκληση του Ισραηλινού ομολόγου τους Γκάμπι Ασκενάζι οι υπουργοί Εξωτερικών Γερμανίας, Τσεχίας, Σλοβακίας. Ο Γερμανός υπουργός Χάικο Μάας θα μεταβεί ακολούθως και στην Παλαιστίνη.\nΣτο μεταξύ, σε έκτακτη συνεδρίασή του στο Κάιρο ο Αραβικός Σύνδεσμος κατήγγειλε το Ισραήλ για εθνοκάθαρση, ενώ στην Τεχεράνη ο αρχηγός των «Φρουρών της Επανάστασης», στρατηγός Χ. Σαλαμί υποστήριξε «τη μάχη των Παλαιστινίων ενάντια στο σιωνιστικό καθεστώς».\nΠροηγούμενο άρθροΒραβείο Καλύτερης Στρατηγικής Επικοινωνίας στην Avaton Communications\nΕπόμενο άρθροΕξελίξεις στα διοικητικά του ΑΠΟΕΛ


Ετικέτες: (Συνομωσία), (Ακροδεξιά - Νεοναζί), (Βία - Βανδαλισμοί),\nΌπως συμβαίνει σε όλες τις τυπικές θεωρίες συνομωσίας, οι Εβραίοι θεωρούνται ως μια ομοιογενής συλλογικότητα που ελέγχει την πολιτική με ύπουλα μέσα. Τους αποδίδεται απίστευτη πολιτική επιρροή, με την οποία θεωρείται πως ελέγχουν κράτη και μέσα μαζικής ενημέρωσης. Κατά συνέπεια, οι οπαδοί αυτών των θεωριών κατηγορούν τους Εβραίους για τις κοινωνικές εξελίξεις που προκαλούν την απαρέσκειά τους, όπως π.χ. τα μεταναστευτικά κύματα.\nΤο αφήγημα δημιουργεί μια ρατσιστική ιεραρχία ανεπιθύμητων ανθρώπων με τους Εβραίους στην κορυφή, τους μαύρους και τους Μουσουλμάνους χαμηλότερα. Αρνείται τα ανθρώπινα δικαιώματα και τις πολιτικές ελευθερίες, προτιμώντας έναν ρατσιστικό αυταρχισμό.\nΣτην περίπτωση της επίθεσης στη Χάλε, το μόνο που προστάτεψε τους Εβραίους που ήταν μέσα στη συναγωγή ήταν η κλειδωμένη πόρτα της Συναγωγής. Η επίθεση σκόρπισε φόβο στους Εβραίους, ενώ διεύρυνε το ρήγμα ανάμεσα στην τοπική εβραϊκή κοινότητα και την υπόλοιπη κοινωνία.\nΑυτό το εξτρεμιστικό αφήγημα από τη μια υπονομεύει τα αστικά και δημοκρατικά θεμέλια της κοινωνίας, θεωρώντας πως έχουν ακυρωθεί από σκοτεινές συνομωσίες, ενώ από την άλλη στοχοποιεί τους Εβραίους ως εχθρούς του Δυτικού Κόσμου, θέτοντας σε κίνδυνο τη ζωή τους. Ενθαρρύνει τη βία ενάντια σε Εβραίους και άλλες μειονότητες, όπως οι μαύροι και οι Μουσουλμάνοι μετανάστες ή όλους όσοι θεωρούνται εχθροί από τους οπαδούς αυτού του ρατσιστικού και αντισημιτικού αφηγήματος.\nΕίναι πολύ δύσκολο και συχνά αδύνατο να πείσεις τους ανθρώπους για το αβάσιμο τέτοιων θεωριών συνομωσίας. Είναι πάρα πολύ σημαντικό, όταν αντιμετωπίζετε οπαδούς τέτοιων ιδεών, να φροντίσετε για τη δική σας προστασία και ασφάλεια, εκφράζοντας τις αντιρρήσεις σας από ασφαλή απόσταση. Μπορείτε να τονίσετε πως οι Εβραίοι δεν αποτελούν ένα μονολιθικά ομοιογενές σύνολο και πως οι ηγέτες των δυτικών κοινωνιών συνήθως δεν είναι Εβραίοι. Επίσης, πως οι μεταναστεύσεις οφείλονται σε πολύπλοκα αίτια τα οποία καμία σχέση δεν έχουν με τις επιθυμίες ή τις δυνάμεις των Εβραίων.\nProzess zu Anschlag in Halle: Das Fanal (άρθρο για την πρώτη μέρα της δίκης του Στέφαν Μπάλιετ, από την ιστοσελίδα της ημερήσιας εφημερίδας Taz στις 21 Ιουλίου, 2020)


Αναπλάσεις γεννούν υπεραξίες σε πέντε περιοχές | Η ΚΑΘΗΜΕΡΙΝΗ\nΕλληνικό, γραμμή 4 μετρό, ΠΥΡΚΑΛ, Διπλή Ανάπλαση και μεταφορά φυλακών Κορυδαλλού θα ενισχύσουν τις τιμές ακινήτων.\nΟι τιμές πέριξ του παλαιού αεροδρομίου έχουν αυξηθεί κατά 15%-20% τα τελευταία χρόνια με τη βεβαιότητα της υλοποίησης του έργου στο Ελληνικό.\n18.05.2021 • 20:50\nΠροσδοκίες για δημιουργία υπεραξιών γεννιούνται από την υλοποίηση μεγάλων αστικών αναπλάσεων και έργων υποδομής στο λεκανοπέδιο Αττικής τα επόμενα χρόνια. Πρόκειται για επενδύσεις άνω των 10 δισ. ευρώ. Το Ελληνικό και η νέα γραμμή 4 του μετρό βρίσκονται ασφαλώς στην «εμπροσθοφυλακή» και πρόκειται να αναμορφώσουν τον «χάρτη» της κτηματαγοράς κατά τη διάρκεια της τρέχουσας δεκαετίας. Ωστόσο, εκτός από τα εν λόγω έργα, η πολιτεία έχει δρομολογήσει και μια σειρά νέων έργων σε επιμέρους περιοχές της Αττικής, από τον Υμηττό (ΠΥΡΚΑΛ) μέχρι τον Κορυδαλλό (απομάκρυνση φυλακών) κι από τα βόρεια προάστια (ανάπλαση Κτήματος Τατοΐου) μέχρι τους Αμπελοκήπους και τον Βοτανικό (Διπλή Ανάπλαση).\n⇒ Διαβάστε ακόμη: Παναθηναϊκός: «Αναλαμβάνουμε την χρηματοδότηση για τις προμελέτες του Α.Ο.»\nΑσφαλώς, οι υπεραξίες αυτές δεν θα προκύψουν εν μια νυκτί, ούτε θα αφορούν το σύνολο των δήμων όπου δρομολογούνται. Θα αρχίσουν να επιδρούν θετικά στις αξίες των κατοικιών μόλις τα έργα αρχίσουν να γίνονται αντιληπτά στο ευρύ κοινό, δηλαδή πιο κοντά στην ημερομηνία ολοκλήρωσής τους. «Δεν πρόκειται να αυξηθούν οι τιμές κατά 30% σε 12 μήνες από σήμερα», αναφέρει ο Λευτέρης Ποταμιάνος, πρόεδρος της Ενωσης Μεσιτών Αθηνών – Αττικής. Για παράδειγμα, για έργα όπως το μετρό και το Ελληνικό, οι αυξήσεις στις τιμές δεν θα πρέπει να αναμένονται πριν από τα μέσα της τρέχουσας δεκαετίας ή ακόμα και προς το τέλος της. Ειδικά μάλιστα για το Ελληνικό, ήδη ένα μέρος των υπεραξιών έχει προεξοφληθεί κι έχει «περάσει» στις τιμές πώλησης που ισχύουν σήμερα. Παράλληλα, μόνο τα ακίνητα που βρίσκονται σε μια ακτίνα της τάξεως των 500 μέτρων από την τοποθεσία των προς ανάπλαση ακινήτων/περιοχών πρόκειται να επωφεληθούν περισσότερο. Στο παρελθόν είχαν υπάρξει περιπτώσεις ιδιοκτητών που ζητούσαν έως και 25%-35% υψηλότερες τιμές πώλησης επειδή το ακίνητό τους απείχε π.χ. τρία χιλιόμετρα από ένα νέο πάρκο ή ένα σταθμό μετρό. Προφανώς και δεν τίθενται ανατιμήσεις για τέτοιες ιδιοκτησίες.\nΕνα ακόμα ζήτημα είναι το κατά πόσον θα υφίσταται αγοραστικό κοινό ικανό να ανταποκριθεί στις αυξημένες τιμές των περιοχών αυτών. Αλλωστε, όπως φάνηκε κατά τη διάρκεια του τελευταίου έτους, η απόκλιση ανάμεσα στις αξίες και στην αγοραστική δύναμη των νοικοκυριών διευρύνθηκε εκ νέου.\nΟπως αναφέρει ο κ. Ποταμιάνος, «η αγορά κατοικίας δεν σταμάτησε να λειτουργεί καθ’ όλη τη διάρκεια της υγειονομικής κρίσης. Οπως φάνηκε, παρότι οι συναλλαγές μειώθηκαν σημαντικά, υπήρξε κινητικότητα από Ελληνες για την αγορά κατοικιών αξίας της τάξεως των 200.000-250.000 ευρώ, με αποτέλεσμα να μην επιβεβαιωθούν οι αρχικές εκτιμήσεις για διόρθωση των αξιών κατά ένα ποσοστό 10%-15%». Σήμερα, με την αγορά να βρίσκεται προ των πυλών της πλήρους επαναλειτουργίας και τους ξένους επενδυτές και αγοραστές να ετοιμάζονται για την επιστροφή τους, φαίνεται πως οι αξίες θα αρχίσουν έναν νέο ανοδικό κύκλο. Τα ακίνητα που βρίσκονται πλησίον των δρομολογούμενων αναπλάσεων θα ευνοηθούν εις διπλούν, δηλαδή τόσο λόγω των ίδιων των έργων όσο και εξαιτίας του γενικότερου κλίματος που θα διαμορφωθεί στην αγορά κατοικίας τα επόμενα χρόνια.\nΔεδομένου ότι στην ΠΥΡΚΑΛ προβλέπεται η μετακίνηση εννέα υπουργείων, πιθανώς να καταγραφούν υπεραξίες άνω του 30% στα γύρω\nΠεριθώρια για νέες αυξήσεις των τιμών κατοικιών έως 30%\nΗ μεγαλύτερη ιδιωτική επένδυση διαχρονικά, ύψους 8 δισ. ευρώ, για την ανάπλαση της πρώην έκτασης του αεροδρομίου στο Ελληνικό, αναμένεται να έχει άμεσες και θετικές συνέπειες στην κτηματαγορά της ευρύτερης περιοχής των νοτίων προαστίων, ιδίως όμως σε ακίνητα που βρίσκονται πλησίον του παλαιού αεροδρομίου. Ηδη την τελευταία διετία τόσο στο Ελληνικό όσο και σε γύρω περιοχές, όπως για παράδειγμα η Γλυφάδα και η Αργυρούπολη, έχουν καταγραφεί έντονα ανοδικές τάσεις, χάρη και στη σύνδεσή τους με το δίκτυο του μετρό που έχει προηγηθεί. Οι τιμές έχουν αυξηθεί κατά 15%-20% τα τελευταία χρόνια με τη βεβαιότητα της υλοποίησης του έργου στο Ελληνικό.\nΣύμφωνα με τον κ. Ποταμιάνο, τα μεταχειρισμένα διαμερίσματα κοντά στο Ελληνικό πωλούνται σήμερα σε τιμές της τάξεως των 4.000-4.500 ευρώ/τ.μ.\nΑντίστοιχα, τα ακίνητα στη Γλυφάδα τιμολογούνται πέριξ των 5.000 ευρώ/τ.μ., ενώ στην Αργυρούπολη και στον Αλιμο η μέση τιμή πώλησης ενός μεταχειρισμένου διαμερίσματος ανέρχεται σε 3.000 ευρώ/τ.μ. και 3.500 ευρώ/τ.μ., αντίστοιχα. Παρότι βέβαια έχουν ήδη γίνει ανατιμήσεις, ο κ. Ποταμιάνος εκτιμά ότι για διαμερίσματα με άμεση εγγύτητα στο έργο είναι εφικτή μια επιπλέον αύξηση της τάξεως του 20% σε βάθος χρόνου.\nΗ γραμμή 4 πρόκειται να αναβαθμίσει την πρόσβαση σε σειρά πυκνοκατοικημένων περιοχών του κέντρου, καθώς διέρχεται από συνοικίες όπως το Γαλάτσι, η Κυψέλη (φωτ.) και τα Εξάρχεια.\nΗ έναρξη των εργασιών κατασκευής της νέας γραμμής 4 του μετρό προσδιορίζεται για το πρώτο εξάμηνο του 2022. Η γραμμή 4 πρόκειται να αναβαθμίσει την πρόσβαση σε σειρά πυκνοκατοικημένων περιοχών του κέντρου, καθώς διέρχεται από συνοικίες όπως το Γαλάτσι, η Κυψέλη και τα Εξάρχεια, οι οποίες πλέον θα συνδεθούν μέσω του μετρό με το Σύνταγμα, την Ακρόπολη, την Ομόνοια, τα δυτικά, τα νότια και τα ανατολικά προάστια της Αττικής. Συγκεκριμένα, η νέα γραμμή θα περιλαμβάνει 15 νέους υπόγειους σταθμούς: Αλσος Βεΐκου, Γαλάτσι, Ελικώνος, Κυψέλη, Δικαστήρια, Αλεξάνδρας, Εξάρχεια, Ακαδημία, Κολωνάκι, Ευαγγελισμός, Καισαριανή, Νήαρ Ηστ, Ζωγράφου, Ιλίσια και Γουδή.\nΩς εκ τούτου, το επενδυτικό ενδιαφέρον αναμένεται να κορυφωθεί τα επόμενα χρόνια. Οι υπεραξίες των ακινήτων που βρίσκονται κοντά στους χωροθετημένους σταθμούς εκτιμάται θα κινηθούν πέριξ του 20%-30% και θα αποτυπωθούν στην αγορά κυρίως κατά το δεύτερο μισό της δεκαετίας, καθώς το έργο θα έχει προχωρήσει σημαντικά. Στελέχη της κτηματαγοράς αναφέρουν ότι ήδη γίνονται επιλεκτικές τοποθετήσεις επενδυτών σε ακίνητα των περιοχών αυτών, τάση η οποία αναμένεται να συνεχιστεί και τα επόμενα χρόνια, με το ενδιαφέρον των ξένων να είναι ιδιαίτερα σημαντικό λόγω και των χαμηλών τιμών που επικρατούν. Στην Κυψέλη, το μέσο κόστος ενός μεταχειρισμένου διαμερίσματος διαμορφώνεται σε 1.000 ευρώ/τ.μ., στο Γαλάτσι σε 1.300-1.400 ευρώ/τ.μ. και στα Εξάρχεια σε 1.100-1.200 ευρώ/τ.μ.\n⇒ Διαβάστε ακόμη: Μετρό: Ένας υπόγειος μαραθώνιος διάρκειας οκτώ ετών\nΗ πυκνοκατοικημένη περιοχή των Αμπελοκήπων αναμένεται να έχει τα μεγαλύτερη οφέλη από τη διπλή ανάπλαση σε Λ. Αλεξάνδρας και Βοτανικό.\nΤο έργο της Διπλής Ανάπλασης Βοτανικού και Λ. Αλεξάνδρας οδεύει προς την υλοποίησή του, χάρη στην εξασφάλιση χρηματοδότησης από τον Δήμο Αθηναίων και την εξασφάλιση της βούλησης όλων των εμπλεκόμενων πλευρών. Προβλέπει την αξιοποίηση των εκτάσεων στον Βοτανικό, όπου θα ανεγερθεί το νέο γήπεδο του Παναθηναϊκού και ένα εμπορικό κέντρο, και ταυτόχρονα την ανάπλαση της περιοχής του υφιστάμενου γηπέδου, που βρίσκεται επί της Λ. Αλεξάνδρας, πλησίον του σταθμού μετρό των Αμπελοκήπων. Ηδη εκτιμάται ότι ο σχετικός διαγωνισμός για την κατασκευή του νέου γηπέδου θα «τρέξει» εντός του καλοκαιριού. Το συνολικό κόστος της Διπλής Ανάπλασης, μαζί με τα έργα για την ανάπτυξη ενός πάρκου πρασίνου στη Λ. Αλεξάνδρας, υπολογίζεται ότι θα ανέλθει σε 300 εκατ. ευρώ.\nΣε επίπεδο κτηματαγοράς, το βασικό όφελος και οι σχετικές υπεραξίες αναμένεται να καταγραφούν κυρίως στην περιοχή των Αμπελοκήπων, δηλαδή στα τετράγωνα πέριξ του υφιστάμενου γηπέδου, στη θέση του οποίου θα δημιουργηθεί το πάρκο που σχεδιάζει ο δήμος. Το σημερινό κόστος πώλησης ακινήτων κινείται μεταξύ 1.500 και 1.800 ευρώ/τ.μ., αλλά από τα σχετικά έργα αναμένονται υπεραξίες της τάξεως του 20%-25% τα επόμενα χρόνια. Στον αντίποδα, στον Βοτανικό, η περιοχή δεν έχει ιδιαίτερο οικιστικό χαρακτήρα σήμερα. Παρότι λοιπόν αναμένεται κι εκεί να γίνουν επιλεκτικές αναπτύξεις κατοικιών, η περιοχή παραμένει κυρίως βιομηχανικού χαρακτήρα με μεγάλα οικόπεδα. Επομένως, δεν αναμένονται πολλές νέες κατασκευές τέτοιου χαρακτήρα.\nΤο έργο της ανάπλασης των εγκαταστάσεων της ΠΥΡΚΑΛ στην περιοχή της Δάφνης συνιστά μια μεγάλη παρέμβαση αναβάθμισης μιας αμιγώς οικιστικής περιοχής με πολύ σημαντικές προοπτικές μελλοντικών υπεραξιών. Δεδομένης της εγγύτητας με την Αθήνα και του γεγονότος ότι στην ΠΥΡΚΑΛ προβλέπεται η μετακίνηση εννέα υπουργείων, μεταξύ των οποίων και το Εθνικής Οικονομίας και Οικονομικών, είναι πιθανό να καταγραφούν υπεραξίες άνω του 30% στα γύρω ακίνητα. Οπως σημειώνει ο κ. Ποταμιάνος, «θα υπάρξει σημαντική ζήτηση για ενοικιάσεις και αγορές κατοικιών από τους ανθρώπους που θα εργάζονται στο συγκρότημα. Παράλληλα, στην περιοχή εντοπίζονται πολλές παλιές μονοκατοικίες με οικόπεδα, οι οποίες αναμένεται να αγοραστούν από κατασκευαστές για να μετατραπούν σε πολυκατοικίες». Σήμερα οι τιμές πώλησης διαμορφώνονται πέριξ των 1.300-1.400 ευρώ/τ.μ.\nΥπενθυμίζεται ότι, με βάση το σχέδιο που ανακοινώθηκε, προωθείται η ανάπτυξη της ΠΥΡΚΑΛ μέσω ΣΔΙΤ, με το ύψος της επένδυσης να εκτιμάται σε 250 εκατ. ευρώ. Στην θέση των σημερινών εγκαταστάσεων δρομολογείται η δημιουργία ενός επιχειρηματικού πάρκου, μέσω της ανακατασκευής των υφιστάμενων ακινήτων και της ανάπτυξης νέων. Επίσης, θα δημιουργηθεί και ένα πάρκο πρασίνου επιφάνειας 80 στρεμμάτων. Από τη μετακίνηση σειράς υπουργείων και υπηρεσιών στην ΠΥΡΚΑΛ το Δημόσιο προσδοκά εξοικονόμηση 1 δισ. ευρώ σε βάθος 25 ετών, καθώς θα αποχωρήσει από δεκάδες ακίνητα που μισθώνει σήμερα στο κέντρο της Αθήνας.\nΗ απομάκρυνση των φυλακών αναβαθμίζει την ευρύτερη περιοχή του Κορυδαλλού, ενώ το πάρκο που θα κατασκευαστεί δημιουργεί πνεύμονα πρασίνου.\nΤο «ξεκλείδωμα» των πολύ σημαντικών προοπτικών ανάπτυξης και υπεραξιών που κρύβει η περιοχή του Κορυδαλλού αναμένουν στην αγορά ακινήτων, μετά την προγραμματική εξαγγελία της κυβέρνησης για την απομάκρυνση των φυλακών, με τις οποίες έχει συνδεθεί η περιοχή τις τελευταίες δεκαετίες.\n«Ο Κορυδαλλός είναι μια περιοχή με πολύ υψηλές δυνατότητες, που όμως είχε απαξιωθεί λόγω της παρουσίας των φυλακών. Τα επόμενα χρόνια και με την απομάκρυνση των φυλακών αναμένουμε μια αύξηση των τιμών πώλησης κατά τουλάχιστον 30%, με δεδομένο ότι σήμερα είναι αρκετά υποτιμημένες», αναφέρει ο κ. Ποταμιάνος. Το μέσο τίμημα ενός μεταχειρισμένου διαμερίσματος στην περιοχή διαμορφώνεται σήμερα σε 1.000 ευρώ/τ.μ.\nδιπλή ανάπλαση μετρό Φυλακές Αττική Ελληνικό Κορυδαλλός Τατόι


«Θα τον θυμόμαστε για πάντα» - Onsports.gr\nΑλεξάνδρα Λούτση\t25 Ιουλίου 2011, 11:05\n«Θα τον θυμόμαστε για πάντα»\nΣυγκλονισμένοι από το θάνατο του Γιάννη Κατμερτζή, ο οποίος έφυγε χθες (24/05) από τη ζωή από ανακοπή καρδιάς, είναι στον Ίκαρο.\nΟι διοικούντες το σύλλογο της Καλλιθέας εξέδωσαν συλλυπητήρια ανακοίνωση για το γνωστό σε όλους με το προσωνύμιο «Γάιδαρος», εκφράζοντας τα βαθιά συλλυπητήριά τους στην οικογένειά του και στους φίλους του στη Δάφνη, με την οποία συνέδεσε το όνομά του.\nΗ συλλυπητήρια ανακοίνωση: «Η απώλεια του Γιάννη Κατμερτζή συγκλόνισε κάθε αγνό φίλο του μπάσκετ, διότι ο γνωστός σε όλους μας ως «γάιδαρος» ήταν κι αυτός ένας αγνός μπασκετικός και μάλιστα από τους πλέον φανατικούς και καταρτισμένους. Μπορεί σε όλους να ήταν γνωστός για το πάθος του με τον Α.Ο. Δάφνης, πλην όμως αυτό που λίγοι γνωρίζουν είναι πως ο θηριώδης Γιάννης ήταν άριστα ενημερωμένος ιδίως για τις εξελίξεις στην απέναντι όχθη του Ατλαντικού και ήξερε πολύ καλά παίκτες από τα κολέγια του NCAA, αλλά και από το ΝΒΑ. Μάλιστα όταν στο ξεκίνημα της δεκαετίας του ’90 η Δάφνη είχε αποκτήσει τον (άσημο στο ευρύ κοινό) Μέλβιν Τσίτουμ, ο «γάιδαρος» γνώριζε με λεπτομέρειες τα κατορθώματά του στο πανεπιστήμιο της Αλαμπάμα.\nΟ Ίκαρος Καλλιθέας εκφράζει τα βαθιά συλλυπητήρια στην οικογένειά του και στους φίλους του στη Δάφνη, η οποία αποτελούσε τη δεύτερη οικογένειά του. Είναι βέβαιο πως θα θυμόμαστε τον Γιάννη Κατμερτζή για πάντα».


Ντέι: «Βλέπω Ολυμπιακό λόγω Χάκετ!» | Συνεντεύξεις | gazzetta.gr\nΑΡΧΙΚΗΜΠAΣΚΕΤEUROLEAGUEΣΥΝΕΝΤΕΥΞΕΙΣGALATASARAY ODEABANK ISTANBUL\nΠαρασκευή, 11 Νοεμβρίου 2016 - 12:30\nΟ ΣΕΝΤΕΡ ΤΗΣ ΓΑΛΑΤΑΣΑΡΑΪ ΣΤΟ GAZZETTA.GR\nΝτέι: «Βλέπω Ολυμπιακό λόγω Χάκετ!»\nΟ σέντερ της Γαλατάσαραϊ, Όστιν Ντέι, μίλησε στο gazzetta.gr για το 0-5 της «τσιμ μπομ» στην EuroLeague, το παιχνίδι με τον Ολυμπιακό κι εξήγησε τι έγινε πέρσι σχετικά με το ενδιαφέρον του Παναθηναϊκού.\nΗ Γαλατάσαραϊ υποδέχεται τον Ολυμπιακό στο Abdi Ipekci (11/10, 19:00) με στόχο να πετύχει ό,τι δεν κατάφερε έπειτα από πέντε απόπειρες στα πρώτα ματς της εφετινής EuroLeague! Η περσινή κάτοχος του EuroCup παραμένει η μοναδική ομάδα που δεν έχει κερδίσει ακόμα στη διοργάνωση ενώ το 0/5 παραμένει… βαρύ στις πλάτες των παικτών του Εργκίν Αταμάν, όπως παραδέχτηκε στο gazzetta.gr ο Όστιν Ντέι.\nΟ 28άχρονος άλλοτε ΝΒΑer με θητεία στους Πίστονς, τους Γκρίζλις, τους Ράπτορς, τους Σπερς και τους Χοκς ταλαιπωρήθηκε τις προηγούμενες ημέρες από έναν τραυματισμό στο πόδι και εξήγησε τους λόγους που η Γαλατάσαραϊ δεν έχει πανηγυρίσει ακόμα στη διοργάνωση. Αναφέρθηκε, μεταξύ άλλων, στο πραξικόπημα του καλοκαιριού που συνέβη δυο μέρες αφού υπέγραψε στην «τσιμ μπομ», την ατμόσφαιρα στο Abdi Ipkeci, τον κολλητό του, Ντάνιελ Χάκετ και τον Γκρεγκ Πόποβιτς, στον οποίο οφείλει ό,τι είναι σήμερα.\nΚατ' αρχάς, το γεγονός ότι στη Γαλατάσαραϊ αγωνίζονται άλλοι έξι Αμερικανοί κάνει πιο εύκολη τη ζωή σου, έτσι;\n«Σίγουρα! Νιώθω πολύ άνετα εδώ, με αυτούς τους τύπους! Με βοηθάνε πολύ και τώρα το μόνο που μένει για να πάνε καλά τα πράγματα είναι να κερδίσουμε επιτέλους για πρώτη φορά στην EuroLeague! Είμαστε πολύ πεινασμένοι, έχουμε μείνει πίσω στην κατάταξη και το παιχνίδι με τον Ολυμπιακό είναι η ευκαιρία μας».\nΈκανες δεύτερες σκέψεις πριν υπογράψεις στη Γαλατάσαραϊ έπειτα από ό,τι έγινε στην Τουρκία το περασμένο καλοκαίρι;\n«Σκέψου ότι το πραξικόπημα έγινε δυο μέρες αφού υπέγραψα το συμβόλαιό μου! Ήταν μια τρελή κατάσταση, προσπαθούσα να μάθω τι συμβαίνει ενώ όλοι οι ξένοι παίκτες ήταν ανήσυχοι και φοβισμένοι! Μίλησα με τους ανθρώπους της Γαλατά και μου εξήγησαν πως έχουν τα πράγματα. Σύντομα η κατάσταση ηρέμησε. Αγαπώ την Κωνσταντινούπολη, είναι μια υπέροχη πόλη! Εκτός από την κίνηση (γέλια). Από τις 16:00 ως τις 20:00 αποφεύγω την οδήγηση. Είναι σαν το Λος Άντζελες…».\nΤι συμβαίνει, λοιπόν, και η Γαλατά ακόμα… ψάχνεται ενώ ξεκίνησε τη σεζόν με μεγάλες προσδοκίες;\n«Είναι πολύ δύσκολο να το εξηγήσω. Μπορείς να πεις ότι το 0-5 είναι καταστροφή! Η ομάδα έχει μεγάλους στόχους, πέρσι κατέκτησε το EuroCup και φέτος ξεκίνησε τη χρονιά με στόχο την πρόκριση στα playoffs όμως αντιμετωπίζουμε πρόβλημα. Χάνουμε εύκολα τις διαφορές στα παιχνίδια μας! Δεν μπορούμε να κρατήσουμε το προβάδισμα, για κάποιο λόγο. Έγιναν, επίσης, πολλές αλλαγές στο ρόστερ το περασμένο καλοκαίρι ενώ έχουμε απέναντί μας έμπειρες ομάδες όπως ο Ολυμπιακός, η ΤΣΣΚΑ και η Ρεάλ που έκαναν, μεν, διορθωτικές κινήσεις ωστόσο ο κορμός τους είναι ο ίδιος».\nΕπομένως, ποιο είναι το μεγαλύτερο πρόβλημα της Γαλατάσαραϊ;\n«Υπάρχει θέμα στη θέση του playmaker! Για παράδειγμα, ο Σινάν Γκιουλέρ είναι περισσότερο "2" παρά "1", όμως είναι υποχρεωμένος να κουβαλάει την ομάδα και πολλές φορές να οργανώνει το παιχνίδι της Γαλατάσαραϊ. Είμαστε προβληματισμένοι όμως ξέρουμε ότι έχουμε μπροστά μας μια κατάσταση που πρέπει να ξεπεράσουμε. Δεν μπορούμε να κάνουμε διαφορετικά παρά μόνο να παλέψουμε».\nΤουλάχιστον έχεις να λες για την ατμόσφαιρα που δημιουργούν οι οπαδοί σας στο Abdi Ipekci!\n«Οι οπαδοί της Γαλατά παθιάζονται με την ομάδα τους. Η Γαλατάσαραϊ έχει ποδοσφαιρική ομάδα και είμαστε πραγματικά τυχεροί που είναι μαζί μας σε κάθε παιχνίδι. Το γήπεδο είναι σαν κόλαση! Θέλουμε, λοιπόν, να κερδίσουμε όσο το δυνατόν πιο σύντομα ώστε να έλθει κι άλλος κόσμος μαζί μας. Είμαστε πολύ πεινασμένοι για να πετύχουμε! Ο Ολυμπιακός είναι σπουδαία ομάδα, με τεράστιο ταλέντο όμως παίζουμε στην έδρα μας και δεν θέλουμε να χάσουμε ακόμα μια ευκαιρία».\nΈχεις παρακολουθήσει τον Ολυμπιακό στην εφετινή EuroLeague;\n«Ναι, βλέπω τα παιχνίδια τους λόγω του Χάκετ! Ο Ντάνιελ είναι πολύ καλός μου φίλος, τον ξέρω από παιδί αφού μεγαλώσαμε μαζί στο Πέζαρο. Μάλιστα συναντηθήκαμε κατά τη διάρκεια των τελικών στην Ελλάδα, πριν πάω για διακοπές. Στα φιλικά που δώσαμε στην preseason, ο Ολυμπιακός ήταν πολύ επιθετικός και αποτελεσματικός. Μια ομάδα υψηλής ποιότητας, με έναν από τους καλύτερους point guard στην Ευρώπη, τον Σπανούλη».\nΠως ήταν η συνεργασία σου με τον Γκρεγκ Πόποβιτς στους Σπερς;\n«Οι Σπερς με βοήθησαν να γίνω ο παίκτης που είμαι σήμερα, σε καταστάσεις catch and drive, catch and shot κι όχι να κάνω… κατάχρηση της μπάλας! Ήταν η καλύτερη εμπειρία της ζωής μου! Ο Γκρεγκ Πόποβιτς είναι ο καλύτερος προπονητής που είχα ποτέ! Είναι ικανότατος στο να προσαρμόζεται εύκολα και να διαφοροποιεί τα πλάνα του κατά τη διάρκεια των αγώνων. Κατά τη γνώμη μου, είναι ο καλύτερος κόουτς όλων των εποχών».\nΤην περσινή χρονιά το όνομά σου ακούστηκε για τον Παναθηναϊκό που έψαχνε ψηλό. Τι πραγματικά συνέβη σε αυτή την περίπτωση;\n«Δεν μου παρουσιάστηκε ποτέ αυτή η πρόταση. Αν μου γινόταν, θα το σκεφτόμουν πολύ σοβαρά».\n21/04/18, 09:28| 187 Σχόλια


Weekly Report #13 - O Tim Frazier έζησε το όνειρο - The Ball Hog - Know Your Game·The Ball Hog - Know Your Game\nWeekly Report #13 – O Tim Frazier έζησε το όνειρο\nPosted on Feb 19 2015 - 11:31am by Giannis Chatsios\nAndre MillerAndrew WigginsAnthony DavisAnthony MasonBradley Bealbyron scottChris BoshDean SmithGiannis AntetokounmpoJared DudleyJason KiddJerry TarkanianJohn WallKevin DurantKevin GarnettKevin HartKevin SeraphinKhris MiddletonLarry SandersManute BolMarcin GortatMilwaukee BucksNeneNew Orleans PelicansNew YorkOklahoma City ThunderPatrick BeverleyPaul PierceRandy WittmanRobert SacreRoy HibbertRussell WestbrookRyan KellyTarik BlackTim FrazierWashington WizardsZach LaVineΓιάννης Αντετοκούνμπο\nΤην περασμένη εβδομάδα ο κόσμος του μπάσκετ θρήνησε δύο μεγάλες απώλειες, αυτήν του Dean Smith και του Jerry Tarkanian, δύο προπονητές-θρύλους του NCAA. Επίσης ο Anthony Mason, ένας παίκτης προσωπική λατρεία, είναι στο νοσοκομείο μετά από ανακοπή καρδιάς. Σε αυτό το κλίμα, η σεζόν έφτασε στο συμβολικό, κομβικότερο σημείο της: το all-star break και την trade deadline, με μεγαλύτερη του αναμενομένου ησυχία σε επίπεδο κινήσεων παρά τις φήμες που κυκλοφορούν και τις αγωνιστικές ανάγκες των ομάδων. Το all-star weekend στην Νέα Υόρκη ολοκληρώθηκε, βρίσκοντας τον Andrew Wiggins MVP του rising stars challenge, τον Kevin Hart να συνεχίζει να παίζει με τα νεύρα μας, στο δρόμο για τον τέταρτο τίτλο του MVP στο celebrity game, και τον Russell Westbrook να κατεβαίνει στο κυρίως all-star game με τη νοοτροπία που κατεβαίνει στα playoffs, κερδίζοντας τον τίτλο του πολυτιμότερου παίκτη1)και χτυπώντας το κεφάλι του στο στεφάνι σε κάποια φάση, στην προσπάθεια του να μη χτυπήσει με το πρόσωπο. Στα events του Σαββάτου, ο Patrick Beverley, με τρομερή αποφασιστικότητα, κέρδισε το Skills Challenge, o Chris Bosh έκανε τις νίκες του σε shooting stars περισσότερες από τα πρωταθλήματά του, ο Stephen Curry διέλυσε τον ανταγωνισμό στα τρίποντα και ο Zach LaVine πήρε τον διαγωνισμό καρφωμάτων με άνεση που θα άρμοζε σε επαγγελματία του είδους.\nΜε αυτά και με εκείνα συμπληρώνεται μια εβδομάδα χωρίς κανονικό αγώνα NBA, ας δούμε λοιπόν που βρισκόμαστε:\nΟι πολύ δυνατοί στην αρχή της σεζόν Washington Wizards, βρίσκονται σε ελεύθερη πτώση το τελευταίο 20ήμερο, με το καθόλου κολακευτικό ρεκόρ 2-6 από τις 28/1 και έπειτα. Η επίθεση του Randy Wittman είναι αστεία, χωρίς ιδιαίτερο πλάνο για να βγάζει ελεύθερα τρίποντα, αλλά και με μόνο παίκτη ο οποίος μπορεί να διασπάσει με drives τις αντίπαλες άμυνες τoν John Wall, τον οποίο και υπερφορτώνει. Χωρίς τον Trevor Ariza φέτος, και με τον Beal να χάνει παιχνίδια στην αρχή, να βρίσκεται εκτός ρυθμού στη συνέχεια και εκ νέου τραυματία τώρα, δεν υπάρχει bail-out για τη μονόπλευρη επίθεση των Wizards, οι οποίοι στα τελευταία 8 παιχνίδια μόλις 2 φορές πέρασαν τους 100 πόντους.\nO John Wall κάνει εξαιρετική σεζόν με το αυξημένο φορτίο, και παρ’ ότι σκοράρει λιγότερο από ότι πέρυσι, αυτό συμβαίνει γιατί έχει περάσει σε άλλο επίπεδο ως playmaker. Είναι πρώτος σε assists σε όλο το NBA, σπάζοντας φέτος το άτυπο φράγμα των 10 ανά αγώνα, και είναι μεταξύ των κορυφαίων στο να μεγιστοποιεί το ταλέντο που έχει γύρω του. Σουτάρει, βέβαια, και πάλι αισθητά κάτω από τον μέσο όρο από τη γραμμή των τριών πόντων, αλλά το 31% δεν είναι απαγορευτικό, όπως τα ποσοστά του στις 3 πρώτες του σεζόν. Είναι πλέον αδιαμφισβήτητος all-star και το θεμέλιο όπου οι Wizards χτίζουν μια ομάδα που θα διεκδικεί το πρωτάθλημα.\nGortat και Nene είναι απολύτως αξιοπρεπείς στα λεπτά που αγωνίζονται, δίνοντας, παράλληλα, και τον σκληροτράχηλο χαρακτήρα που έχει υιοθετήσει η ομάδα, ενώ ο Kris Humphries προσφέρει μια εντυπωσιακά σταθερή βοήθεια από τον πάγκο. Ο Pierce μπορεί να μην είναι πλέον ο παίκτης που θα τραβήξει το σκοράρισμα, αλλά δίνει τον τόνο στα κλειστά παιχνίδια και είναι ο παίκτης που ελπίζουν στην Washington ότι θα οδηγήσει τους υπόλοιπους με την εμπειρία του στα playoffs.\nΤο πρόβλημα, όμως, για τους Wizards είναι στην περιφέρεια και τον πάγκο. Ο Beal, όπως είπαμε, δεν επέστρεψε σε καλή κατάσταση και είναι και πάλι έξω με κάταγμα κόπωσης στο δεξί του πόδι. Αυτή είναι μάλιστα η τρίτη φορά στα 3 χρόνια που είναι στο NBA που χάνει παιχνίδια με τέτοιου είδους τραυματισμό. Ακόμα και όταν έπαιζε, βέβαια, ήταν ο μόνος που οι αντίπαλοι κυνηγούσαν στην περιφέρεια, με αποτέλεσμα να ξενερώνει και ο ίδιος ώρες ώρες μην μπορώντας να πάρει προσπάθειες υπό καλές προϋποθέσεις. Την απουσία του ο Wittman προσπαθεί να καλύψει είτε με τον Otto Porter, o οποίος ωστόσο δεν είναι απειλή από απόσταση και ακόμα υποφέρει από τους πόνους ωρίμανσης στο ΝΒΑ, είτε τον Garrett Temple, o οποίος είναι μεν πολυεργαλείο, αλλά είναι και άσφαιρος και οι άμυνες ευχαρίστως τον αφήνουν ελεύθερο για να δώσουν βοήθειες. Ο Paul Pierce είναι περισσότερο σουτέρ ρυθμού και όχι spot-up shooter που θα περιμένει τις πάσες του Wall στη γωνία και θα εκτελεί. Ο εκπληκτικός το 2014 νεκραναστημένος Rasual Butler, όσο περνάει ο καιρός δείχνει την ηλικία του και επιστρέφει στις παλιές του νόρμες, και έτσι ο Wall δεν μπορεί να φτάνει στο καλάθι με την ίδια ευκολία. Στον ρόλο του τέταρτου ψηλού (ή και τρίτου όταν χτυπάει ο Nene) ο Seraphin είναι εξοργιστικά ασταθής με τρομερή απόκλιση στην απόδοσή του από παιχνίδι σε παιχνίδι. Ενώ πλέον η second unit πονάει και στη θέση 1, με τον καθηγητή Andre Miller να δείχνει σκασμένος τον τελευταίο καιρό και να μην μπορεί να μαρκάρει κανέναν.\nΔεν υπάρχει χρονοδιάγραμμα για την επιστροφή του Beal στα παρκέ, και η ανακοίνωση των Wizards έλεγε ότι θα επανεξεταστεί μετά το all-star break. Ο 21χρονος shooting guard είναι απαραίτητος για την επιθετική λειτουργία των Wizards, και πιθανή μακροχρόνια απουσία του απειλεί να πετάξει την ομάδα της πρωτεύουσας εκτός τετράδας και home court advantage, ενδεχομένως απέναντι σε έναν εκ των Chicago και Cavaliers, εξέλιξη που αυξάνει σημαντικά τις πιθανότητες μιας εξόδου από τον πρώτο γύρο των playoffs. Ένας τέτοιος αποκλεισμός θα θεωρηθεί σημαντική αποτυχία για ένα ρόστερ που χτίστηκε για να χτυπήσει τους τελικούς της περιφέρειας.\nΩστόσο μια αποτυχία ίσως φέρει την απόλυση του Randy Wittman και την αντικατάσταση του από κανονικό προπονητή, επομένως μπορεί να πρόκειται για μια lose now, win later κατάσταση.\nΟι Milwaukee Bucks βρίσκονται στην 6η θέση της Ανατολής, μόλις 2 παιχνίδια πίσω από τους Washington Wizards και την 4η θέση που δίνει πλεονέκτημα έδρας. Εκμεταλλεύτηκαν με τον καλύτερο τρόπο το σχετικά εύκολο πρόγραμμα των τελευταίων 9 αγώνων πριν το all-star break και, με επιμέρους ρεκόρ 8-1, διπλασίασαν τις περσινές τους νίκες (15-67) πριν το all-star break και με 29 παιχνίδια ακόμα να απομένουν για το τέλος της κανονικής περιόδου (30-23). Οι, τελευταίοι σε Defensive Rating πέρσι, Bucks, φέτος υπό τις οδηγίες του Jason Kidd και πίσω από τα χέρια των Khris Middleton, Γιάννη Αντετοκούμπο και John Henson, οι οποίοι πλέον ξεκινάνε μαζί στην 5άδα, έχουν φέρει τους Bucks τέταρτους σε DRtG, χωρίς μάλιστα τον – θεωρητικό – στυλοβάτη της άμυνας, Larry Sanders.\nΗ ομάδα έχει δέσει και ρολάρει πολύ νωρίτερα και πολύ καλύτερα από ότι θα περίμενε και ο πιο αισιόδοξος φίλος της, ακόμα και χτυπημένη από τραυματισμούς (Jabari Parker, Kendall Marshall) και χάνοντας τον παίκτη στον οποίο έδωσαν 11 εκατομμύρια το χρόνο για να χτίσουν γύρω από την άμυνά του (Larry Sanders).\nΟ Brandon Knight φοράει ακόμα παρωπίδες, αλλά ατομικά είναι πολύ καλός στην επίθεση, ο Henson παραμένει αδύναμος αλλά προκαλεί τρόμο ψηλά σε άμυνα και επίθεση, ο Middleton προσφέρει έναν εξαιρετικό συνδυασμό length και σκοραρίσματος, την ώρα που ο Jared Dudley έχει αναστήσει την καριέρα του σε ρόλο υβριδικού forward και είναι ο αφανής ηγέτης της ομάδας-έκπληξη της φετινής σεζόν.\nΦυσικά μέσα σε όλα, υπερπολύτιμη είναι η all-around συνεισφορά του, σε διαρκή βελτίωση, Γιάννη Αντετοκούμπο. Από στατιστικής πλευράς, είναι απίθανος σε αυτούς τους τελευταίους 9 αγώνες: 15 πόντοι με 58% ευστοχία, 9 rebounds, κάτι λιγότερο από 4 assists, 1,2 κλεψίματα και 1,4 blocks ανά αγώνα σε 36’ αγωνιστικά λεπτά.\nΣτο διάστημα αυτό κατέρριψε το ρεκόρ καριέρας του σε πόντους, δύο φορές μάλιστα, σε διαδοχικά παιχνίδια.\nΗ βελτίωση της μηχανικής στο σουτ του σε σχέση με πέρσι είναι εμφανής. Το ίδιο και η πολύ μεγαλύτερη αυτοπεποίθηση του από μέση απόσταση, σημείο κλειδί για την εξέλιξή του, καθώς αν ο προσωπικός του αντίπαλος είναι αναγκασμένος να τον παίζει από κοντά για να μην σουτάρει, δεν έχει ελπίδα να τον ανακόψει χωρίς foul αν ο Γιάννης του πάρει το πρώτο βήμα μετά από προσποίηση. To περσινό θλιβερό 18% από μέση απόσταση έγινε 32% φέτος μέχρι τα τέλη του Γενάρη, και 50% στο 8-1 των Bucks, ανεβάζοντας το ποσοστό της σεζόν στο 36%.\nΟ ίδιος υποστηρίζει ότι όλα οφείλονται στο sleeve που φοράει στο χέρι τον τελευταίο καιρό:\nΠέρα από το σουτ, όσο δυναμώνει μπορεί να εκμεταλλεύεται ευκολότερα τα mismatch με κοντύτερους αντιπάλους, οι οποίοι μέχρι πρότινος μπορούσαν να τον μετακινήσουν εύκολα από τη θέση του. Πλέον μπορεί να τους ποστάρει με μεγαλύτερη ευκολία, έστω και αν συνήθως τελειώνει με turnaround, πριν φτάσει κοντά στο καλάθι. Για δυνατότερους αντιπάλους κοντά στο ύψος του, έχει δουλέψει μια απρόσμενα αποδοτική spin move, η οποία με τα τεράστια βήματά του, και το άνοιγμα χεριών που διαθέτει, τον φέρνει πάρα πολύ κοντά στο καλάθι, όπου τελειώνει με lay-ups ή καρφώματα.\nΣτην άμυνα, ενώ τα advanced statistics τον παρουσιάζουν σαν έναν αμυντικό κοντά στο μέσο όρο, πλέον γράφει πολύ περισσότερα κλεψίματα και τάπες από ότι πέρσι, αλλά το μεγαλύτερο συγκριτικό πλεονέκτημα που δίνει στους Bucks είναι αφανές. Σε μια ομάδα με μακρείς και ευέλικτους αμυντικούς, είναι o πιο πολύπλευρος και ευπροσάρμοστος. Αποτελεί το τέλειο όπλο στις αλλαγές, καθώς ανοίγοντας τα χέρια του κόβει κάθε πιθανή πάσα, είτε προς ψηλό που ρολάρει, είτε προς σουτέρ στην περιφέρεια. Αλλοιώνει πάρα πολλές πάσες, ακόμα και αν δεν καταλήγουν σε κλεψίματα, και δίνει τη δυνατότητα στους Bucks να αλλάζουν μαρκαρίσματα χωρίς τον φόβο του mismatch.\nΤο καλοκαίρι θα κλείσει τα 21.\nΤο Primal Rage είναι ένα fighting game που έβγαλε η Atari το 1994. Το concept είναι ότι ένας μετεωρίτης έπεσε στη γη καταστρέφοντας τα πάντα και στέλνοντας τον ανθρώπινο πολιτισμό πίσω στη λίθινη εποχή. Η γη έχει καλυφθεί από τροπικά δάση, και εξ αιτίας της ραδιενέργειας έχουν προκύψει νέα είδη ζωής, που θυμίζουν δεινόσαυρους. Επτά εξ αυτών λατρεύονται σαν θεοί από τους πρωτόγονους, πλέον, ανθρώπους και μάχονται για την επί γης κυριαρχία και τον έλεγχο του μέλλοντος του πλανήτη. Τα νέα αυτά κτήνη, δεν λατρεύονται άδικα από τους σπηλαιανθρώπους, καθώς είναι τρομακτικά, τεράστια με απόκοσμες δυνάμεις, ικανά να διαλύσουν ότι βρεθεί στο διάβα τους. Μοιάζουν με τα παραδοσιακά ζώα ή τους δεινοσαύρους, όμως αυτά δεν θα είχαν ελπίδα σε μια μάχη απέναντί τους.\nΣτις 6/2, οι Oklahoma City Thunder υποδέχονταν τους New Orleans Pelicans, στην επανάληψη του προ διημέρου match-up τους. Οι δύο αυτές ομάδες μάχονται μεταξύ τους και με τους Suns για την τελευταία θέση των playoffs στη Δύση. Ο αγώνας αυτός ήταν η αρένα για να κονταροχτυπηθούν οι, όχι λιγότερο από τα κτήνη του Primal Rage, υπερφυσικοί Anthony Davis, Kevin Durant και Russell Westbrook.\nΟ Kevin Durant είναι μια υπερεξελιγμένη μορφή παλιών προτύπων: Τέλειο σουτ, το οποίο μπορεί να εξαπολύσει πάνω από κάθε αντίπαλο με το ύψος που αυτός έχει, απίστευτα smooth στις κινήσεις του και ήπιων τόνων, χωρίς να προκαλεί έριδες. Ψυχρός εκτελεστής, θυμίζει πολύ τον Blizzard.\nΟ Russell Westbrook μπορεί να διαλύσει τα πάντα στο πέρασμα του, με πρωτοφανή, για τα μπασκετικά δεδομένα, εκρηκτικότητα και άγνοια κινδύνου. Δεν είναι ο καλύτερος τεχνικά, ούτε βλέπει γήπεδο όπως άλλοι point guards, αλλά οι εφορμήσεις του προς το καλάθι προκαλούν τρόμο στους αντιπάλους, οι οποίοι ξέρουν ότι ο Russell μπουκάρει για να τους διαλύσει, όπως ο Diablo προσπαθεί να κάνει τη γη μια φλεγόμενη κόλαση. Και ας λένε ότι δεν παίζει με τον σωστό τρόπο ή ότι θα πρέπει να δίνει περισσότερο την μπάλα στον Durant. Ο Westbrook δεν ενδιαφέρεται για τέτοιες λεπτομέρειες.\nΤέλος, ο Anthony Davis, ο οποίος με τα κατορθώματά του και τις αστείρευτες αθλητικές του ικανότητες κάνει το μυαλό να μουδιάζει. Είναι ο νέος μεσσίας του NBA, και κανείς δεν ξέρει πόσο ψηλά μπορεί να πάει τον πήχη για τους επόμενους. Ήδη στα 21 του πάει να γράψει το μεγαλύτερο PER στην ιστορία του NBA. Οι ικανότητες που έχει και η ευκολία με την οποία εξελίσσει το παιχνίδι του, προσθέτοντας μάλιστα διαρκώς και νέες κινήσεις, είναι μοναδική για παίκτη με το ύψος και το άνοιγμα χεριών του, και οι – βλάσφημες στην αρχή – συγκρίσεις με τον Kevin Garnett μοιάζουν μετριοπαθείς.\nΑυτή λοιπόν η τρομακτική μάχη τριών παικτών με τελείως διαφορετικό στυλ, που ερίζουν για τον τίτλο του κορυφαίου πίσω από τον LeBron James, δεν θα μπορούσε παρά να έχει ένα συναρπαστικό φινάλε.\nΟ Westbrook ευστοχεί σε 3 βολές ισοφαρίζοντας το παιχνίδι στο 113-113, 1,2” πριν το τέλος. Οι Pelicans έχουν επαναφορά από το κέντρο, και ο Davis προκαλεί αλλεπάλληλα runtime errors στους εγκεφάλους όσω βλέπουν το παιχνίδι, κάνοντας αυτό:\nΤην ίδια ώρα, μπορεί στην Ανατολή να δούμε την Indiana, που βασίζεται στο σκοράρισμα του Miles και την άμυνα του Hibbert, να μπαίνει στα playoffs, και αυτές τις δύο ομάδες να παρακολουθούν σχεδιάζοντας την επόμενη χρονιά.\nLos Angelers Lakers – The D-League Affiliate\nΗ πεντάδα των Lakers στους τελευταίους αγώνες είναι η εξής:\nJordan Clarkson: Rookie, 46ο pick στο φετινό draft.\nWayne Ellington: 28ο pick το 2009. Οι Lakers είναι η πέμπτη του ομάδα σε πέντε σεζόν. Μέσοι όροι καριέρας: 6,7 πόντοι, 2 rebounds, 1 assist. Καλός σουτέρ τριών πόντων, αλλά μέχρι εκεί. Είναι, αυτή την περίοδο, η αιχμή του δόρατος της επίθεσης των Lakers.\nRyan Kelly: Power Forward που ξεκινάει στο 3. Βασικά είναι σουτέρ, είναι κοντά στο 2,10 και ξέρει μπάσκετ, αλλά είναι μάλλον αδύναμος και άνευρος για να κάνει καλή καριέρα. Ευπαθής και πολύ πεσμένος σε σχέση με την περσινή, ελπιδοφόρα rookie season του. 48ο pick στο περυσινό draft.\nTarik Black: 23χρονος undersized, undrafted center, βρέθηκε στο ρόστερ των Rockets μετά τον περονόσπορο που έπεσε στους ψηλούς τους και πάλευε για λεπτά με τον Joey Dorsey, κερδίζοντας προσωρινά τη μάχη. Με την επιστροφή του Howard, και ιδίως την απόκτηση του J. Smith, θεωρήθηκε περιττός και κόπηκε απ’ το ρόστερ τους, καταλήγοντας στους Lakers. Πολύ δυνατός, καλός επιθετικός rebounder, αλλά δεν μπορεί να απειλήσει καθόλου από απόσταση ή να κόψει σουτ.\nRobert Sacre: Το τελευταίο pick του draft του 2012. Είναι 7-footer, δεν έχει κάποια go-to κίνηση στην επίθεση, αλλά προσπαθεί στην άμυνα και τα rebounds. Τα shows που κάνει στον πάγκο και η δημοφιλία του στα αποδυτήρια, σε συνδυασμό με 3-4 χρόνια στους Lakers στο βιογραφικό του, λογικά θα του επιτρέψουν μια μακροχρόνια παρουσία στο NBA, όχι ιδιαίτερα δικαιολογημένη από πλευράς ταλέντου.\nΠροπονητής ο Byron Scott.\nΦίλοι των Lakers, συμπάσχω.\nΤην Παρασκευή οι Sixers ταξίδευαν στη Βοστόνη για να αντιμετωπίσουν τους Celtics, με τον Carter-Williams αμφίβολο και τον Tony Wroten από καιρό τραυματία, δηλαδή χωρίς υγιή point guard στη σύνθεσή τους. Η πεντάδα που κατέβασαν αποτελείτο από τους K.J. McDaniels, JaKarr Sampson, Robert Covington, Luc Mbah a Moute και Nerlens Noel.\nEπειδή όμως το να μην υπάρχει PG ούτε στον πάγκο είναι extreme ακόμα και για τους Sixers, υπέγραψαν με 10ήμερο συμβόλαιο τον Tim Frazier των Maine Red Claws2)συμπτωματικά, θυγατρική των Celtics στην D-League μια μέρα πριν τον αγώνα. O Frazier ερχόμενος από τον πάγκο πρόσφερε 5 πόντους, 5 rebounds, 11 assists και 2 κλεψίματα σε 35 λεπτά, μπαίνοντας έτσι σε ένα club έξι παικτών3)Carter-Williams, Damian Lillard, Jason Kidd, Isiah Thomas, Maurice Cheeks, Ernie DiGregorio οι υπόλοιποι από το 1985 και έπειτα, οι οποίοι είχαν 10 ή περισσότερες assists στο ντεμπούτο τους.\nΛίγες μέρες μετά ο, all-star στην D-league, Frazier, βοήθησε τους Sixers να πανηγυρίσουν την πρώτη τους νίκη χωρίς τον Carter-Williams μετά από 21 αποτυχημένες απόπειρες.\nΑπέναντι στους Wizards ο, γήινος τον τελευταίο καιρό, McDaniels έκανε αυτό:\nΦέρνοντας δάκρυα στα μάτια του Κοσμά Καψάλη και των υπόλοιπων, μικρότερου βεληνεκούς fans του σπεσιαλίστα των ταμπλό, Tracy McGrady.\nΆντε, και του JaVale McGee4)Σοβαρά τώρα, είναι υποχρεωτικό να αρχίζει το επίθετό σου από Mc για να πασάρεις στον εαυτό σου με το ταμπλό και να καρφώσεις;.\nΟ πρώην παίκτης του Michigan University αποτέλεσε την επιλογή των Oklahoma City Thunder στην 21η θέση του φετινού draft. Οι Thunder, οι οποίοι στο #29 επέλεξαν τον Josh Huestis, παρ’ ότι είχαν ανάγκη από βάθος, με τη συμφωνία να παίξει μόνο στην D-Leauge, για να μην πληρώνουν το συμβόλαιό του και να μείνουν μακριά από το luxury tax, draftαραν τον McGary με το βλέμμα στις ανάγκες τους. Ο McGary ήταν ο πέμπτος και συμπληρωματικός παίκτης των Michigan Wolverines, οι οποίοι, με τον Trey Burke στον άσσο και τους Hardaway Jr, Nik Stauskas και Glenn Robinson III, έφτασαν μέχρι τον τελικό του March Madness το 2013, με καλά παιχνίδια και σημαντική βοήθεια προς το τέλος. Οι μέσοι όροι του (7,5 πόντο, 6,3 rebounds) βέβαια δεν ενθουσίαζαν κανέναν, αλλά η άνοδος του στο κρίσιμο διάστημα τον έβαλε στα ραντάρ των ομάδων του NBA. Την επόμενη χρονιά, πρόλαβε να παίξει μόλις 8 παιχνίδια πριν χάσει την χρονιά λόγω τραυματισμού στη μέση. Kαι σαν να μην έφτανε αυτό, πιάστηκε θετικός σε χρήση μαριχουάνας, σε ένα και μοναδικό δείγμα, με το NCAA να του επιβάλλει αποκλεισμό ενός έτους.\nΗ απόφαση να δηλώσει στο draft πλέον ήταν εύκολη για τον Mitch McGary, καθώς δεν είχε νόημα να μείνει ένα χρόνο εκτός δράσης για να επιστρέψει στα 24 του στο κολεγιακό πρωτάθλημα. Η περίπτωσή του είναι άλλη μια απόδειξη της αυταρχικής και παράλογης λειτουργίας του NCAA και των συχνά εξοντωτικών ποινών που επιβάλλει. Απόλυτα συμβιβασμένος με τη βλακεία των διοργανωτών, ο McGary βγήκε και τους έκραξε σε διάφορα μέσα, βρίσκοντας παράλληλα τη σωστότερη διέξοδο από την τιμωρία του.\nΠρόκειται για έναν center ο οποίος, παρά το παρουσιαστικό του και τα φαινομενικά παραπανίσια κιλά του, έχει γρήγορα πόδια και καλή αντίληψη του χώρου, χαρακτηριστικό που τον κάνει χρήσιμο σε άμυνα και επίθεση στα pick and rolls. Σίγουρα δεν είναι rim protector, ωστόσο ο όγκος του του δίνει τη δυνατότητα να απωθεί περιφερειακούς και να μπορεί να σπρώξει post-players. Δεν έχει κάποιο φοβερά δουλεμένο post-game ή midrange παιχνίδι, ωστόσο δεν είναι project, και μπορεί να σκοράρει σε τέτοιες καταστάσεις υπό καλές προϋποθέσεις. Τα προβλήματα τραυματισμών φέτος τον κράτησαν εκτός rotation στην Oklahoma, αλλά το πέρασμά του από την D-league5)16 πόντοι, 8 rebounds, 2 κλεψίματα, 1 τάπα σε 8 παιχνίδια με 23’ μέσο όρο κρίθηκε επιτυχημένο και ο πρόσφατος τραυματισμός του Steven Adams, σε συνδυασμό με την παρουσία του Perkins και την απότομη γήρανση του Collison, ανάγκασαν τον Brooks να στραφεί στον rookie center του.\nΟ αριστερόχειρας ψηλός απάντησε με 19 πόντους και 10 rebounds στις 8/2 απέναντι στους Clippers και 17 πόντους και 10 rebounds την επομένη απέναντι στους Nuggets, με καλά box-outs και δείχνοντας ότι ξέρει άριστα να κερδίζει τον χώρο του μετά από τα screens. Αποδεικνύεται για άλλη μια φορά, ότι παρόλη την κριτική που δέχεται ο Presti για τις επιλογές του στο μεταγραφικό παιχνίδι και την εμμονή του με τον Perkins, είναι γάτος στο draftάρισμα.\nH καριέρα του John Lucas III και η γάτα του Schrodinger\nΓιος του παλιού παίκτη των Houston Rockets και συνονόματού του, ο John Lucas ο τρίτος, δεν επιλέχθηκε ποτέ στο draft, αλλά βρέθηκε στο roster των Rockets τις σεζόν ’05-’06 και ’06-’076)όταν και ήταν συμπαίκτης του Βασίλη Σπανούλη, του Alexei Ιάκωβου Jake Ledkov Τσακαλίδη και του 40χρονου Dikembe Mutombo(aka the cookie monster) , παρουσία η οποία μπορεί, ή μπορεί και να μην, ήταν απόλυτα βυσματική. Μετά από 60 παιχνίδια, κατά τα οποία κατάφερε να περάσει τους 10 πόντους δύο φορές και τις 3 assists μια, ο ταλαντούχος αυτός point guard ξεβράστηκε στην D-league και την Ευρώπη, με τίποτα να μην προμηνύει ότι η καριέρα του στο ΝΒΑ μπορεί να έχει συνέχεια.\nΑπό το πουθενά, 4 χρόνια αργότερα, τη σεζόν ’10-’11, οι Chicago Bulls τον κάλεσαν για δύο παιχνίδια, ενώ και την επόμενη χρονιά βρήκε θέση στο Chicago να κάνει τα ρεπό του Derrick Rose, παίζοντας 49 παιχνίδια, στην παραγωγικότερη σεζόν της καριέρας του. Το πιο αξιομνημόνευτο γεγονός της θητείας του στο Chicago ήταν ο αγώνας που ο LeBron James κάρφωσε το alley-oop του Wade περνώντας από πάνω του.\nΤο επόμενο καλοκαίρι, εξαργυρώνει την καλή του χρονιά (παρ’ ότι δεν ξεπέρασε καν το 40% FG) με συμβόλαιο στους Toronto Raptors, ερχόμενος πάλι σαν λύση ανάγκης από τον πάγκο, παίζοντας μάλιστα 60 παιχνίδια και τελειώνοντας τη χρονιά με 38% FG.\nΗ επόμενη χρονιά τον βρίσκει στην Utah, στην οποία προφανώς δεν άντεχαν άλλο να παρακολουθούν τα κουφάρια των Jamaal Tinsley και Earl Watson να προσπαθούν να τρέξουν μια ομάδα ΝΒΑ, και αποφάσισαν να δώσουν την ευκαιρία σε έναν λιγότερο ταλαντούχο μεν, νεότερο δε (στην τρυφερή ηλικία των 31 πέρσι) point guard. Έπαιξε σε 42 αγώνες χάνοντας τη θέση του από τον Diante Garrett, ο οποίος, όπως έκπληκτος ανακάλυψα, έπαιξε 71 αγώνες την περσινή χρονιά. Λογικό, καθώς ο Lucas σούταρε με 32% εντός παιδιάς.\nΤο καλοκαίρι οι Jazz τον έστειλαν στους Cavaliers ως αντάλλαγμα του Carrick Felix, οι οποίοι τον έστειλαν στους Celtics τον Σεπτέμβριο, απλά για να τον κόψουν οι τελευταίοι λίγες μέρες μετά. Συμμετείχε στο training camp των Wizards, οι οποίοι με τη σειρά τους τον έκοψαν πριν ξεκινήσει η χρονιά, βάζοντας φαινομενικά ταφόπλακα στην καριέρα του στο ΝΒΑ, μια καριέρα βασισμένη στη λειψανδρία ομάδων στη θέση 1 και την ευπάθεια των παικτών μπροστά του.\nΚι όμως! Eνώ κανείς δεν ασχολείται με τον Lucas και δεν γνωρίζει αν αγωνίζεται κάπου ή αν έχει αποσυρθεί, έρχεται ο τραυματισμός του Brandon Jennings και ο Stan Van Gundy αποφασίζει ότι είναι καλύτερα να χρησιμοποιεί έναν βετεράνο, κακό ball-handler, χωρίς court vision, μικροσκοπικό για να παίξει άμυνα, ο οποίος σουτάρει πολύ περισσότερο από όσο πρέπει, από το να δώσει ευκαιρίες στον Dinwiddie! Και έτσι το κουτί ανοίγει, το πείραμα χαλάει, και η καριέρα του John Lucas του Τρίτου είναι τελικά ζωντανή.\nΒρίσκεται στο δεύτερο δεκαήμερο συμβόλαιο με τους Pistons, και εφόσον πείσει, θα πρέπει να τον υπογράψουν μέχρι το τέλος της χρονιάς για να τον κρατήσουν. Αν, όχι, το πέπλο μυστηρίου για τη συνέχεια αυτής της ετεροπροσδιοριζόμενης καριέρας θα ξαναπέσει, το κουτί θα ξανακλείσει και ένας νέος απρόσμενος τραυματισμός μπορεί, ή μπορεί και να μην, την ξανααναστήσει.\nΞύνοντας την επιφάνεια της ιστορίας\nΟ DeAndre Jordan με τα 27 rebounds που κατέβασε απέναντι στους Mavericks, σημείωσε τη μεγαλύτερη επίδοση απέναντι στην ομάδα του Dallas από τον Δεκέμβρη του 1997 και τον Dennis Rodman.\nΤο αλλεργικό στην πάσα (9 assists σε 38 αγώνες φέτος) πτώμα του Charlie Villanueva που επανήλθε στη ζωή και σουτάρει μόνο τρίποντα, πέτυχε 26 πόντους με αντίπαλο τους Clippers, σημειώνοντας έτσι την καλύτερη επίδοση του από τον Νοέμβριο του 2010, όταν με τη φανέλα σκόραρε 30 απέναντι, φυσικά, στους προ-CP3 Clippers.\nBefore tonight, Dirk's last alley-oop dunk was on January 3…2004!\n— NBA on ESPN (@ESPNNBA) February 16, 2015\nChucker of the week: Μπορεί ο Hollis Thompson των Sixers να είχε 0/9 σουτ στις 9 Φεβρουαρίου κόντρα στους Warriors, αλλά είναι άλλος ένας από τους άσημους παίκτες που Hinkie και Brown προσπαθούν να μεταμορφώσουν σε αξιόμαχα 3&D όπλα. Από την άλλη, το 1/11 του Carlos Boozer απέναντι στους Blazers είναι, όπως και να το δεις, αδικαιολόγητο, πολλώ δε μάλλον, την ώρα που είναι PF και έρχεται από τον πάγκο, αντιμετωπίζοντας, θεωρητικά τουλάχιστον, ευκολότερους αντιπάλους. Από την άλλη, εάν ο Byron Scott νομίζει ότι tankάρει βάζοντας στην 5άδα Ryan Kelly, Tarik Black και Robert Sacre, ίσως θα πρέπει να αναθεωρήσει την τακτική του.\nWeirdest Statline: Μεταφερόμαστε στη Florida και το Orlando, για τις πιο ενδιαφέρουσες statline της εβδομάδας.\nΝικητής ο Dewayne Dedmon ο οποίος στη νίκη των Magic απέναντι στους βαριόμοιρους Knicks, έκανε το περίφημο “The Manute Bol”, εκτελώντας σε 21 λεπτά μόνο ένα σουτ, κατεβάζοντας 3 rebounds, χωρίς να δώσει assists, ωστόσο όμως πρόσφερε 6 blocks, θυμίζοντας κάτι τον αγαπημένο γίγαντα από το Σουδάν.\n(Απίστευτο ντοκουμέντο από τα 6 τρίποντα του Manute Bol απέναντι στους Suns του Charles Barkley το 1993. Για 19 χρόνια ήταν ο μόνος center που έχει πετύχει 6 τρίποντα σε αγώνα, μέχρι να έρθει ο όλεθρος των προπονητών, Byron Mullens, να το ισοφαρίσει, απρόσμενα, και πάλι απέναντι στους Suns. Όποιος άνοιξε το boxscore των Sixers μπορεί να χαιρετήσει τον αμφίβιο Charles Shackleford, μετέπειτα παίκτη των Άρη και ΠΑΟΚ.)\nΑπό κοντά, ο έρωτας του μισού Ballhog, ο Elfrid Payton και το 11/5/5/6stl στην ήττα των Magic από τους Wizards.\nΚλείνουμε με τη βολή του Steven Adams με το ένα χέρι, ΓΙΑΤΙ ΜΠΟΡΕΙ:\n1. ↑ και χτυπώντας το κεφάλι του στο στεφάνι σε κάποια φάση, στην προσπάθεια του να μη χτυπήσει με το πρόσωπο\n2. ↑ συμπτωματικά, θυγατρική των Celtics στην D-League\n3. ↑ Carter-Williams, Damian Lillard, Jason Kidd, Isiah Thomas, Maurice Cheeks, Ernie DiGregorio οι υπόλοιποι\n4. ↑ Σοβαρά τώρα, είναι υποχρεωτικό να αρχίζει το επίθετό σου από Mc για να πασάρεις στον εαυτό σου με το ταμπλό και να καρφώσεις;\n5. ↑ 16 πόντοι, 8 rebounds, 2 κλεψίματα, 1 τάπα σε 8 παιχνίδια με 23’ μέσο όρο\n6. ↑ όταν και ήταν συμπαίκτης του Βασίλη Σπανούλη, του Alexei Ιάκωβου Jake Ledkov Τσακαλίδη και του 40χρονου Dikembe Mutombo(aka the cookie monster)\nMr.White February 20, 2015 at 00:55 -\nΟχι το καλοκαιρι, ο Γιαννης τον επομενο Δεκεμβριο θα γινει 21.\nBilly Hoyle February 20, 2015 at 11:32 -\nΓια κάποιο λόγο είχα ανοίξει το προφίλ του Θανάση, και μου είχε μείνει μια υποψία ότι κάτι πάει στραβά. 😀


Διάσημοι με απώλεια ακοής - Ακουστικά Βαρηκοΐας Θεσσαλονίκη\nΔιάσημοι με απώλεια ακοής\nΗ απώλεια ακοής είναι ένα ζήτημα που επηρεάζει πολλούς ανθρώπους. Στην πραγματικότητα, περίπου 466 εκατομμύρια άνθρωποι παγκοσμίως έχουν κάποιο επίπεδο απώλειας ακοής. Και πολλοί από εκείνους τους ανθρώπους είναι και celebrities που έχουν καταφύγει σε βοηθήματα ακοής!\nΑναρωτιέστε ποιοι επώνυμοι χρησιμοποιούν ακουστικά βαρηκοΐας; Εδώ είναι 8 προσωπικότητες που ίσως δεν γνωρίζετε ότι φορούν ακουστικό.\nBill Clinton : Γνωρίζατε ότι ο 42ος πρόεδρος των Ηνωμένων Πολιτειών χρησιμοποιεί ακουστικά βαρηκοΐας; Στην πραγματικότητα χρησιμοποιεί ακουστικά από την δεύτερη θητεία του. Και σήμερα, είναι ένας από τους μεγαλύτερους υποστηρικτές της τεχνολογίας ακοής στον κόσμο .\nHalle Berry : Η ιστορία της απώλειας ακοής της Halle Berry είναι πολύ τραγική, καθώς έχασε το 80% της ακοής της στο δεξί της αυτί, λόγω βίας από τον πρώην φίλο της. Αλλά η Halle έχει μετατρέψει την τραγωδία της σε θρίαμβο. Εκτός από την απίστευτη καριέρα της, υποστηρίζει και ευαισθητοποιεί τώρα τα θύματα της ενδοοικογενειακής βίας.\nMarlee Matlin : Όταν οι άνθρωποι σκέφτονται διάσημους ανθρώπους που φορούν ακουστικά, η Marlee Matlin έρχεται συνήθως πρώτη. Η Marlee, η οποία έχει πρωταγωνιστήσει σε τεράστιες θεατρικές παραστάσεις, ήταν κωφή από τότε που ήταν παιδί. Στην πραγματικότητα, έχει μόνο 20% ακοή στο αριστερό της αυτί. Η Marlee δεν έχει αφήσει την απώλεια ακοής της να την κρατήσει πίσω. Έχει χρησιμοποιήσει έναν αποτελεσματικό συνδυασμό ακουστικών, την νοηματικής γλώσσα και της ανάγνωσης των χειλιών για την αποτελεσματική επικοινωνία της με το περιβάλλον της. Και έχει κερδίσει ακόμη και Όσκαρ!\nPete Townshend : Ο Πιτ Τάουνσεντ, κιθαρίστας, έχει ακουστικά βαρηκοΐας και στα δύο αυτιά του – λόγω απώλειας ακοής που προκλήθηκε από το θόρυβο. Επίσης, υποφέρει από εμβοές, οι οποίες πιστεύει ότι οφείλονται στη συχνή χρήση ακουστικών στο στούντιο ηχογραφήσεων . Όμως, παρά τα προβλήματα ακοής του, συνεχίζει να παίζει και να αφήνει το στίγμα του.\nAdam Savage : Ο Adam Savage, γνωστός για την εκπομπή Mythbusters, έχει φοβερά φορητά ακουστικά για πολλά χρόνια. Τα φοράει επειδή πάσχει από ωτοσκληρωσία, μια συγγενή κατάσταση που προκαλεί προοδευτική απώλεια ακοής. Δεν έχει αφήσει όμως την κατάσταση του να τον επιβραδύνει, προσπαθώντας οποιαδήποτε στιγμή να ομαλοποιήσει την απώλεια ακοής, δημιουργώντας την καλύτερη επικοινωνία με τους ανθρώπους που ζουν μαζί του.\nJodie Foster : Η ηθοποιός Jodie Foster είναι ακόμη μία διάσημη που φοράει ακουστικά. Αλλά αυτό, δεν έχει σταθεί εμπόδιο για την καριέρα της. Είναι μία από τις πιο επιτυχημένες ηθοποιούς της εποχής μας με δύο Όσκαρ.\nJohn Howard : Εάν δεν γνωρίζετε ποιος είναι ο John Howard, πρόκειται για υπουργό της Αυστραλίας. Και φοράει ακουστικά βαρηκοΐας! Στην πραγματικότητα, άρχισε να τα χρησιμοποιεί όταν ήταν 19 ετών.Ο John Howard έχει αναφέρει στην πραγματικότητα πως η βαρηκοΐα του ήταν υπεύθυνη σε μεγάλο κομμάτι για τον τρόπο που διαχειρίζεται πολιτικά θέματα. Η απώλεια ακοής του τον υποχρέωσε να μιλήσει πιο δυνατά, γεγονός που του έδωσε περισσότερη αίγλη στις πολιτικές του δουλειές.\nWhoopi Goldberg : Ξέρετε ότι μια από τις πιο γνωστές κωμικούς του κόσμου χρησιμοποιεί ακουστικά βαρηκοΐας; Η Whoopi Goldberg ήταν εξαιρετικά ανοιχτή στη χρήση ακουστικών βαρηκοΐας.


ΚΙΝΑ “Ένας διαφανής διάδρομος στον αέρα” – Η μεγαλύτερη γυάλινη γέφυρα στον κόσμο – Polis Media\nΚΙΝΑ “Ένας διαφανής διάδρομος στον αέρα” – Η μεγαλύτερη γυάλινη γέφυρα στον κόσμο\nΑναγνωρίστηκε και επισήμως ως η μακρύτερη γέφυρα με γυάλινο δάπεδο στον κόσμο. Με μήκος 526.14 μέτρα , στην νότια Κίνα, χαρακτηρίζεται ως “Ένας διαφανής διάδρομος στον αέρα”.\nΣύμφωνα με το Αθηναϊκό και Μακεδονικό Πρακτορείο Ειδήσεων, οι αρχιτέκτονες του στούντιο ελπίζουν ότι η κατασκευή του δαπέδου από γυαλί επιτρέπει στη δομή να μην είναι παραφωνία στο φυσικό περιβάλλον. «Με τη συγχώνευση της δομής στο φυσικό περιβάλλον και τη χρήση καινοτόμων μεθόδων δόμησης, η ομάδα των σχεδιαστών πραγματοποίησε μια συνεχή, απρόσκοπτη ενοποίηση της φύσης με το τεχνητό» ανέφεραν σε ανακοίνωση.\nΠοιες είναι οι επιπτώσεις της πανδημίας στον ενεργειακό κλάδο


Τα σχόλιά μας Eidisis.gr - Η ενημερωτική πύλη του Κιλκίς\nΤρίτη, 13 Απριλίου 2021, 9:53:44 πμ\nΔεν το νομίζω. Το φαινόμενο είναι θαρρώ περισσότερο ψυχολογικού, άλλως ψυχιατρικού ενδιαφέροντος. Μπορεί όμως να είναι και αποτέλεσμα έλλειψης εκκλησιαστικής παιδείας, επειδή ποτέ κάποιος "αρμόδιος" δεν του είπε, πότε κάνουμε τον σταυρό μας και πότε όχι.\nΚαι μια και ο λόγος για τα εκκλησιαστικά, θα σας περιγράψω και το ακόλουθο περιστατικό που λίγο πολύ το βλέπουν οι εκκλησιαζόμενοι κάθε Κυριακή κατά την θεία λειτουργία.\nΤρείς γυναίκες, κυριολεκτώ, τρειςγυναίκες, προσπαθούσαν να συγκρατήσουν ένα μωρό ηλικίας ενάμισυ-δύο ετών, που χτυπιόταν, έκλαιγε και χαλούσε τον τόπο, για να το κοινωνήσει ο ιερεύς. Τελικώς τα κατάφεραν και ο .....αμαρτωλός κοινώνησε με το ζόρι.\nΜα για όνομα του Θεού, είναι εικόνα λατρείας αυτή; Ένιωσαν ειλικρινά ευτυχείς η μητέρα, οι δύο 'χριστιανές συνεργοί' και ο παπάς, από τον βασανισμό του παιδιού;\nΚαι επί τέλους κανείς από αυτούς δεν άκουσε ποτέ τον προηγούμενο Μητροπολίτη Κιλκισίου μακαριστό Απόστολο, ο οποίος επέπληττε αυστηρά τις μητέρες που έφερναν τα μωρά τους να κοινωνήσουν ;.Δεν ξεχνώ τα λόγια του σοφού ιεράρχη;\n- '' Αφήστε τα παιδάκια ήσυχα. Αυτά δεν έχουν ανάγκη κοινωνίας. Αυτά από μόνα τους είναι αγγελούδια Τι αμαρτίες μπορεί να έχει ένα μωρό και να χρειάζεται να κοινωνήσει; Ανάγκη κοινωνίας έχετε σεις οι μεγάλοι που πρέπει να νηστεύετε και να κοινωνείτε''\nΑποδείχθηκε δυστυχώς ότι στον αέρα πήγαιναν τα λόγια του Δεσπότη. Δεν τον άκουγαν ούτε οι μάνες, ούτε οι ........χριστιανές, αλλά ούτε και οι παπάδες.\nΗ ΕΚΚΛΗΣΙΑ ΕΙΝΑΙ ΟΙΚΟΣ ΛΑΤΡΕΙΑΣ,\nΚαι μια και με έπιασε το εκκλησιαστικό μου, ας πω και τούτο. Δεν είναι βέβαια κατι καινούργιο, αλλά το κακό έχει παραγίνει. Αναφέρομαι στην συμπεριφορά των 'χριστιανών' μέσα στην εκκλησία κατά την διάρκεια του μυστηρίου του γάμου ή της βάφτισης. Μα τι θόρυβος είναι αυτός, τι γέλια, τι σαματάς, τι ευωχία! Σωστό πανηγύρι.\nΆλλοι καλωσορίζονται φωναχτά και άλλοι με την ευκαιρία της συνάντησης, κουβεντιάζουν του καλού καιρού για τον μπατζανάκη από τον Βαθύλακκο που δεν μπόρεσε νάρθει στον γάμο ή τον συμπέθερο από την Οινόη που δεν τα κατάφερε νάρθει στην βάφτιση λόγω της κατάστασης της υγείας του. Και προσπαθεί ο ""φουκαράς "" ο ιερέας να κρατήσει το μυστήριο σε κάποιο επίπεδο.\nΣτο μεταξύ τα μικρά παιδάκια, βλέποντας την συμπεριφορά των γονέων και φίλων, μη έχοντας βέβαια συναίσθηση του χώρου και της σοβαρότητας του μυστηρίου, τρέχουνε πάνω κάτω και θορυβούν αναίτια, γιατί ίσως πιστεύουν ότι όσο περισσότερο φωνάζουν τόσο περισσότερο ενισχύουν τη χαρά των γονιών τους.\nΚαι ας μη μου πει κάποιος ορθόδοξος χριστιανός ότι τέτοια πράγματα δεν γίνονται στις εκκλησίες μας.\nΜία φορά που τόλμησα να διαμαρτυρηθώ για την ασεβή αυτή συμπεριφορά των ''χριστιανων'' η απάντηση ήρθε αστραπιαία από τον διπλανό ''χριστιανό''\n- '' Άμα σ' αρέσει φίλε. Εμείς είμαστε ορθόδοξοι χριστιανοί και αυτή είναι η παράδοσή μας. Είμαστε ζωντανός και θορυβώδης Λαός από την φύση μας. Χαιρόμαστε και απολαμβάνουμε τα μυστήρια της εκκλησίας μας. Μετά το μυστήριο θα ακολουθήσει δεξίωση στο Κέντρο ''Παράδεισος'' Σε περιμένουμε.""\nΈπεσα σε περισυλλογή. Αφού λοιπόν η εκκλησία δεν είναι Οίκος Λατρείας και τέλεσης ιερών μυστηρίων, αλλά τόπος συνεύρεσης ''ζωηρών ορθοδόξων ελλήνων χριστιανών'' εγώ πάω πάσο.\nΤον λόγο έχουν οι δεσποτάδες και οι παπάδες.\nΜου λένε ότι την περασμένη Κυριακή, έγινε στη Μητρόπολη Κιλκίς ειδική εκδήλωση με επίσημη παρουσία των τοπικών Αρχών (επιμνημόσυνη δέηση, ομιλία κλπ) στη μνήμη της γενοκτονίας των ελλήνων της Μ. Ασίας από τους τούρκους.\nΌλα καλά και άγια, αλλά κάποιοι σχολίασαν την απουσία του Μητροπολίτη από την εκδήλωση, ο οποίος , ως μου είπαν, την ίδια ώρα προτίμησε να λειτουργήσει στον ιερό ναό των Πεντεκαίδεκα Μαρτύρων της πόλης μας.\nΑν πράγματι έτσι έχουν τα πράγματα, κάποιο λόγο θα είχε ο Δεσπότης για να μη βρεθεί στη Μητρόπολη. Επειδή όμως ο Λαός, σε τέτοιες εκδηλώσεις θέλει την παρουσία των πολιτικών και θρησκευτικών του ηγετών, χρήσιμο είναι να μάθει ο Λαός του Κιλκίς τα αίτια της "ανορθογραφίας"\nΚΑΙ ΟΜΩΣ ΚΑΤΙ ΔΕΝ ΚΙΝΕΙΤΑΙ\nΘεόφιλε Παγλαρίδη, πέρυσι, νομίζω, τέτοιον καιρό, είχες κάνει ένα ρεπορτάζ για τον δρόμο " Νέας Σάντας Ασσήρου (Εγνατίας Οδού) και τα έσερνες κυριολεκτικά στους χαρτογιακάδες γραφειοκράτες του δημοσίου που επί τόσα χρόνια αποδείχτηκαν ανίκανοι να ολοκληρώσουν ένα δρόμο που είχε μάλιστα εξασφαλισμένα τα κονδύλια υλοποιήσεώς του.\nΎστερα από λίγο καιρό, επισκέφθηκες το έργο (νομίζω μαζί με τον Αντινομάρχη Βεργίδη)και αφού εξετάσατε την πορεία του έργου, έγραψες νέο ρεπορτάζ, αν θυμάμαι καλά, με τον τίτλο ΚΑΙ ΟΜΩΣ Ο ΔΡΟΜΟΣ ΚΙΝΕΙΤΑΙ. Είχες βάλει μάλιστα και φωτογραφίες για να αποδείξεις ότι το "έργο" προχωράει ικανοποιητικά.\nΈνα χρόνο μετά, δυστυχώς δεν βλέπουμε τίποτε να κινείται στον δρόμο αυτό. Τι έγινε λοιπόν; Που σκάλωσε η δουλειά; Δεν ξαναπαίρνεις αγκαζέ τον Αντινομάρχη και να πάτε επί τόπου να δείτε τι συμβαίνει;\nΚαι προς Θεού, μην αποσιωπάτε τα πορίσματά σας.Βγάλτε τα όλα στο φως. Ο Λαός του Κιλκίς περιμένει να μάθει νέα για τον πολύπαθο αυτό δρόμο.\nΠΡΟΣΟΧΗ ΔΗΜΟΤΙΚΟΙ ΑΡΧΟΝΤΕΣ\nΤο είπα και το ξαναλέω (κατά το γνωστό άσμα). Πριν ξεκινήσει το έργο " Πεζοδρόμηση 21ης Ιουνίου" αξιότιμοι δημοτικοί άρχοντες, κλείστε έτσι για πλάκα μόνο για δύο ώρες την κυκλοφορία των αυτοκινήτων στην 21η Ιουνίου. Αν η πόλη δεν πάθει πνευμονία(διότι μόνο από αυτόν τον πνεύμονα αναπνέει κυκλοφοριακά), τότε ορθά να προχωρήσετε στην πεζοδρόμηση. Αν όμως......, τότε μην ξεκινάτε τίποτε. Και μη μου μιλάτε για συγκοινωνιακές μελέτες που έχουν γίνει, γιατι "τις έχω υπόψη μου" που λέει σε μόνιμο ρεφρέν και φίλος μου από τα ορεινά.


Δελτίο Τύπου για τις κινητοποιήσεις την παγκόσμια ημέρα υγείας | ΠΑΜΕ\n08/04/2020 09/04/2020 leo_author\nΟι χθεσινές κινητοποιήσεις των υγειονομικών μπροστά στην πανελλαδική μέρα δράσης για την υγεία μας δείχνουν το δρόμο. Σε όλη την Ελλάδα από Νοσοκομεία μέχρι τις πολύπαθες ΤΟΜΥ οι εργαζόμενοι που βρίσκονται στην πρώτη γραμμή της μάχης για την υπεράσπιση της υγείας του λαού βγήκαν να βροντοφωνάξουν ότι δε θα μείνουμε σιωπηλοί μπροστά στην κατάσταση που επικρατεί στο ΕΣΥ, με ελλείψεις σε προσωπικό, κλίνες ΜΕΘ και ΜΑΦ, μέσα ατομικής προστασίας. Οι εργαζόμενοι της χώρας, εκατοντάδες σωματεία και φορείς ήταν στο πλευρό των συναδέλφων μας, δυναμώνοντας ο καθένας από το μετερίζι του αυτή τη φωνή.\nΑπό αυτή την κινητοποίηση κάποιοι έγκριτοι δημοκράτες δημοσιογράφοι που τόσο πολύ κόπτονται για τη δημόσια υγεία το μόνο που είδαν ήταν συγχρωτισμό και παράβαση των περιοριστικών μέτρων. Περίσσεψαν τα χειροκροτήματα και οι έπαινοι, τα λόγια του αέρα και τα κροκοδείλια δάκρυα τόσο καιρό.\nΚουβέντα για την κατάσταση που επικρατεί μέσα στους χώρους δουλειάς. Κουβέντα για τα εργοτάξια-υγειονομικές βόμβες εκεί που η ατομική ευθύνη σταματάει μπροστά στα κέρδη των κατασκευαστικών. Κουβέντα για τα ελλιπή μέτρα ατομικής προστασίας, για τους εργαζόμενους που στοιβάζονται στις αστικές συγκοινωνίες για να πάνε στη δουλειά τους. Εκεί κανένας τους δεν είδε συνωστισμό.\nΦΤΑΝΕΙ ΠΙΑ Η ΥΠΟΚΡΙΣΙΑ!\nΗ ΣΥΝΔΙΚΑΛΙΣΤΙΚΗ ΔΡΑΣΗ ΔΕ ΜΠΑΙΝΕΙ ΣΕ ΚΑΡΑΝΤΙΝΑ\nΕΧΟΥΜΕ ΦΩΝΗ ΚΑΙ ΔΕ ΧΑΡΙΖΟΥΜΕ ΣΕ ΚΑΝΕΝΑΝ ΤΗ ΣΙΩΠΗ ΜΑΣ\nΤην ατομική του ευθύνη ο λαός μας την έχει αναλάβει. Τα εργατικά σωματεία από την πρώτη στιγμή έχουν πέσει στη μάχη της τήρησης των μέτρων ασφαλείας μέσα στους χώρους εργασίας. Εκεί που η εργοδοσία έχει ξεσαλώσει με τα δώρα-ΠΝΠ της κυβέρνησης με τις “απαγορευμένες” απολύσεις να έχουν ξεπεράσει τις 100 χιλιάδες πανελλαδικά, με την εκ περιτροπής εργασία να σπάει κόκκαλα. Για όλα αυτά καμία συζήτηση δεν είδαμε να γίνεται. Μόνο για τα ψίχουλα που δίνουν οι επιχειρηματικοί όμιλοι για την υγεία. Ακόμη και αυτά είναι από τον κλεμμένο ιδρώτα των εργατών.\nΤην κρατική ευθύνη και τις διαχρονικές ευθύνες όλων των κυβερνήσεων για την κατάσταση στο Δημόσιο Σύστημα Υγείας θα την αναλάβει η κυβέρνηση ή θα συνεχίσει να κουνάει το δάχτυλο στους υγειονομικούς που απαιτούν τα αυτονόητα; Θα μας απαντήσει επιτέλους τί θα γίνει με το Σώμα Επιθεώρησης Εργασίας που αντί να αλωνίζει τους χώρους δουλειάς το έχουν βάλει στο γύψο; Θα μας απαντήσει τί θα γίνει με τους εργοδότες που συστηματικά δεν καταβάλουν το δώρο του Πάσχα είτε ζητώντας το πίσω είτε καταβάλλοντας το αντί για το μισθό;\nΚΑΝΕΝΑΣ ΜΟΝΟΣ ΤΟΥ ΣΤΗΝ ΠΑΝΔΗΜΙΑ! ΟΡΓΑΝΩΝΟΜΑΣΤΕ ΣΤΟ ΣΥΝΔΙΚΑΤΟ ΜΑΣ!\nΙΣΧΥΡΟΠΟΙΟΥΜΕ ΤΟΝ ΑΓΩΝΑ ΓΙΑ ΤΙΣ ΑΝΑΓΚΕΣ ΜΑΣ ΚΑΙ ΤΗ ΖΩΗ ΜΑΣ\nΑνακοίνωση, Δράση & Εκδηλώσεις, Υγεία & Ασφάλιση


Sorel MADSON MOC TOE WATERPROOF Brown - Δωρεάν Αποστολή στο Spartoo.gr ! - Παπούτσια Μπότες Man 117,00 €\nΣτυλ και χαρακτήρας, να τι προσφέρουν αυτές οι μπότες για άνδρες, Madson Moc Toe Waterproof της μάρκας Sorel. Η φυσική γοητεία τους έρχεται στην επιφάνεια με το δερμάτινο στέλεχός τους. Έχει από καουτσούκ σόλα για βέλτιστη άνεση. Θα σας συνοδεύσουν όλη τη σεζόν.\nΣΤΕΛΕΧΟΣ: Αδιάβροχο μαλακό δέρμα. Αδιάβροχη κατασκευή με αδιάβροχες ραφές. Επένδυση από συνθετικό υλικό. ΕΣΩΤΕΡΙΚΗ ΣΟΛΑ: Αφαιρούμενος πάτος από EVA που μοιάζει με πολυουρεθάνη. ΕΝΔΙΑΜΕΣΗ ΣΟΛΑ: Μεσαία σόλα κομμένη σε EVA με ένθετο EVA σε όλο το μήκος. ΕΞΩΤΕΡΙΚΗ ΣΟΛΑ: Ελαστική εξωτερική σόλα από καουτσούκ.\n44 45 46 Sorel\nΔεν υπάρχουν διαθέσιμες γνώμες για το Sorel - MADSON MOC TOE WATERPROOF


«Κόκκινο Ποτάμι»: Νέο συγκλονιστικό επεισόδιο - e-Stage.gr\n«Κόκκινο Ποτάμι»: Νέο συγκλονιστικό επεισόδιο\nΟ Μίλτος συλλαμβάνεται ξανά. Η Σοφία ξανασυναντιέται με την Ιφιγένεια, που θρηνεί για τον μικρό Συμεών.\nΟ γιατρός Νικολαίδης εγχειρίζει τον τραυματισμένο Ασλάν, σώζοντάς του τη ζωή, περιμένοντας ως αντάλλαγμα να βρεθεί και να σωθεί η οικογένειά του, όμως εκείνος παραμένει πολύ εχθρικός και δείχνει αχαριστία.\nΟ γιατρός εξοργίζεται και στη σύγκρουσή τους παρά λίγο να τον σκοτώσει.\nΗ Σοφία και η Αρίν φτάνουν στο σπίτι Παυλίδη και μαθαίνουν από την Ευγενία ότι ο Μίλτος ζει και έχει φύγει για το Ερζερούμ.\nΣτο μεταξύ η Ιφιγένεια πιέζει τον Μίλτο και τους γονείς του Αλή να φύγουν από την πόλη, αλλά ξαφνικά διαπιστώνουν ότι ο μικρός Συμεών έχει εξαφανιστεί. Ο μικρός έχει πάει στον τάφο του Αλή, όμως ο Μουράτ τον ακολουθεί και παρουσιάζεται μπροστά του. Ώρες μετά ο Νεντίμ και η Μελικέ βρίσκουν σκοτωμένο το αγοράκι. Μετά από αυτό αποφασίζουν να φύγουν οριστικά από την πόλη.\nΗ Σοφία και η Αρίν συνεχίζουν την έρευνα για τα κορίτσια τους και ο Θέμης τους δίνει κι ένα όπλο για προστασία. Στο μεταξύ, ενώ Μίλτος, Ιφιγένεια και Μελικέ ετοιμάζονται για αναχώρηση, ο Βαλής αντιλαμβάνεται τις προθέσεις τους. Απειλεί τη Μελικέ, εκείνη πιάνει ένα μαχαίρι για να του επιτεθεί, αλλά αυτός την αφοπλίζει. Τότε εμφανίζεται ο Μίλτος, οι δυο άντρες παλεύουν κι ενώ ο Μίλτος τον χτυπάει αλύπητα, ο Βαλής τραβάει όπλο και μετά βγαίνει από το σπίτι φωνάζοντας εναντίον της οικογένειας κι λέγοντας ότι είναι κρυφοχριστιανοί.\nΑπειλητικό πλήθος συγκεντρώνεται έξω από το σπίτι, χτυπώντας την πόρτα και ο Μίλτος το σκάει για να γλιτώσει, όμως πέφτει πάνω στον οπλισμένο Μουράτ\nΕκείνη τη στιγμή εμφανίζονται Ρώσοι στρατιώτες, οι οποίοι και τον συλλαμβάνουν. Τον φυλακίζουν στο κρατητήριο του κυβερνητικού κτιρίου ενώ ο Νεντίμ αποφασίζει να παρακαλέσει τον Ρώσο διοικητή να τον αφήσουν.\nΣτο μεταξύ οι ληστές πουλάνε την Ειρήνη και την Λουσίν σε δυο άντρες και τα κορίτσια χωρίζονται. Την Ειρήνη την αγοράζει ένας ευγενικός Χότζας, τη Λουσίν ένας αγροίκος που την βιάζει. |\nΟ Νεντίμ αποτυγχάνει να αποφυλακίσει τον Μίλτο, ο οποίος τον παρακαλεί να πάρει την Μελικέ, την Ιφιγένεια και το μωρό και να φύγουν αμέσως μακριά. Αναζητώντας τις κόρες τους, η Σοφία και η Αρίν μπαίνουν στο Ερζερούμ και βλέπουν τυχαία τον Βαλή.\nΗ Αρίν τον αναγνωρίζει ως αυτόν που σκότωσε τους γονείς της και τραβάει το όπλο για να τον σκοτώσει, αλλά η Σοφία την εμποδίζει. Αυτός δεν το αντιλαμβάνεται αλλά οι δυο γυναίκες του κινούν την περιέργεια και ρωτάει γι’ αυτές και αν τις ξέρουν. Εκείνες ρωτώντας στην πόλη φτάνουν στο πατρικό του Αλή και η Σοφία βρίσκεται επιτέλους με την Ιφιγένεια.\nRelated tags : gossip Media Open TV μυθοπλασία σειρά τηλεόραση Το Κοκκινο ποτάμι Ψυχαγωγία\nΟ Γιώργος Λασκαρίδης λέει τα πάντα για την Κατερίνα Λένη (video)\nΈνα ασπρόμαυρο πορτρέτο της από τον φακό του ηθοποιού-φωτογραφου Σπύρου Χατζηαγγελάκη «Όταν μου έστειλε χθες το βράδυ ο @spyros.chatziaggelakis αυτήν την φωτογραφία είδα να μου έρχονται το εγκε\nΤα καλύτερα του χτεσινού Master Chef (video)\nΤα highlights του 15ου επεισοδίου του Masterchef Το δράμα του χαμένου πιάτου που πέταξε η Κατερίνα, κλάμα και οδυρμός πάνω από τρεις φέτες ψωμί! Δείτε τα video: Το gourmet brunch του\nΗ Κατερίνα Στικούδη “σκουπιδιάρης” (video)\nΕντελώς ακομπλεξάριστη και μπράβο της «Καλημέρα! Νιώσε λίγο και φρόντισε όχι μόνο τον τόπο που μένεις αλλά και του άλλου κι ας μην είναι η δίκη σου γειτονιά, κι ας είσαι περαστικός… δεν σου ανήκει


Και πάνω που λες οτι ξεγράφω το blogoσπιτάκι μου μέχρι να παιδιά να πάνε σχολείο...ή μαλλον να το τελειώσουν....ή για ακόμα πιο σίγουρα να πάρουν και πτυχίο...σκάει μια ωραία ευκαιρία, καβατζώνεις πισί, το παίζεις σκληρά εργαζόμενη και ανεβάζεις άρθρο. Για ένα και μόνο λόγο. Οτι μέσα από το bloggοσπιτάκι μου πρόσφατα αναβίωσα τα πρώτα γενέθλια του πιτσιφρικιού. Διαβάζοντας το άρθρο, θυμήθηκα συναισθήματα, μυρωδιές, εικόνες που η καθημερινότητα τις είχε καταχωνιάσει κάπου πίσω στο μέρος του μυαλού μου. Συνειδητοποίησα οτι ανατρέχοντας σε τέτοιες στιγμές συγκινούμαι ξανά. Αποφάσισα λοιπόν να το κάνω συχνότερα, να ανατρέχω σε άρθρα αλλά και φωτογραφίες, να θυμάμαι όμορφες στιγμές, να ξεχνιέμαι λίγο απο τις δυσκολίες της καθημερινότητας και να περιμένω τις ακόμα πιο όμορφες που θα ακολουθήσουν.\nΤο μαιμουδάκι μας, έγινε και αυτό ενός. Έσβησε το πρώτο του κεράκι, με τη βοήθεια πάντα του πιτσιφρικιού η οποία ήταν η ψυχή του πάρτυ. Τρεις μέρες πριν και με την συνοδεία της εκνευριστηκής ντουντούκας - που ακόμα ηχεί στα αυτιά μας- φώναζε όλο χαρά ''Χιόνια πολλά Δήμηταααα''. Και η Δήμητρα απλά τσίριζε στον ίδιο ρυθμό.\nΈχω υποσχεθεί στον εαυτό μου οτι τα κορίτσια μας θα κάνουν κάθε χρόνο πάρτυ γενεθλίων. Με πολλους ή λίγους καλεσμένους θα έχουν όπωσδήποτε την τούρτα που θα τις κάνει να χαμογελάσουν, το δωράκι που θα τις κάνει να χαρούν, και την προσφορά μας για μια πιο ιδιαίτερη ημέρα και ένα τρελό πάρτυ (ως γνήσια αλλεργική στη σοβαροφάνεια οικογένεια) ώστε να νιώσουν ακόμα μια φορά μοναδικές.\nΥπήρξαν και ευτράπελα στο background. Ενώ έχω ξεκινήσει 5 μέρες πριν τις ετοιμασίες, τελειώνοντας τις μελισσούλες cake pops και τοποθετώντας τες στο ψυγείο, το ράφι είχε άλλες διαθέσεις και με μια κίνηση γίνανε ένα με το πάτωμα, Έτσι σε λίγα δεύτερα. 40 μελλισούλες. 4 ώρες δουλειάς. Δάκρυ κορόμηλο. Δεν περιγράφω άλλο.\nΑπό τι στιγμή που τις βλέπετε όμως να ποζάρουν χαμογελαστές σημαίνει οτι υπήρξε προσπάθεια number 2. Και αυτό γιατί έχω πείσμα. Ή μάλλον ξεροκεφαλιά. Ή ίσως γιατί το 2χρονο πιτσιφρίκι που υπέστει σοκ ρωτώντας επι 2 μέρες ''μαμά γιατί πέσανε τα γλυκά?'' και κόντευε να με κάνει να ακυρώσω τα πάντα, ξαφνικά μου είπε ''μαμά, θα τα καταφέρεις''. Και δεν κάνει να απογοητεύεις ένα παιδί. Ακόμα και αν την δασκάλεψε ο Μάριος να μου το πεί. Δεν θα μάθω ποτέ και μάλλον δεν θέλω να ξέρω. Μου αρκεί που το είπε. Και φάνηκε στα τεράστια πανέμορφα μάτια της οτι το εννοούσε.\nΓιατί μελισσούλες?? Γιατί θέλαμε να ταιριάζει στο μαιμουδάκι μας. Ένα κοριτσάκι που εκτός από πανέμορφο, είναι χαμογελαστό, εύθυμο, χαρούμενο και ζουζουνίζει συνεχώς. Αντάμειψε και εμένα αλλά και τον μπαμπά της για την γλυκιά μας κούραση με το γέλιο, τις εκφράσεις χαράς και τις τσιρίδες ενθουσιασμού όταν είδε το κάθε τι που είχαμε ετοιμάσει για εκείνη. Τότε είναι που ξεχνάς κάθε δυσκολία. Που εξαφανίζεται κάθε πέπλο κούρασης. Που χαίρεσαι μαζί τους. Που η δύσκολη καθημερινότητα φαντάζει πια παιχνιδάκι. Που ορκίζεσαι μέσα σου οτι θα κάνεις τα πάντα να βλέπεις αυτα τα χαμόγελα και αυτά τα μάτια ευτυχισμένα. Που ευγνωμονείς που είστε όλοι υγιείς και έχεις μια τέτοια οικογένεια. Που βουρκώνεις από χαρά και χαίρεσαι για αυτό.\nΟι φωτογραφίες είναι πρόχειρες, αλλά απεικονίζουν την όμορφη μέρα μας. Ευχαριστηθήκαμε φαγητό, παιχνίδι, γέλιο και μπύρα ( ναι για μένα λέω που κάποιες φορές πίνω νιώθωντας έτσι οτι δίνω στο καλοκαίρι παράταση). Η βοήθεια του σούπερ μπαμπά μας ακόμα μια φορά πολύτιμη. Χωρίς αυτόν δεν θα είχα προλάβει να ετοιμάσω τόσα φαγητά, γλυκά και διακόσμηση.\nΣυνταγή δεν θα δώσω σήμερα. Και αυτό γιατί αν βγάλω μπλοκάκια με σημειώσεις, υποσημειώσεις, γραμμάρια, μουντζούρες, σίγουρα δε θα πείσω οτι δουλεύω. Ειλικρινά όμως όποιος επιθυμεί οτιδήποτε να αφήσει σχόλιο και θα γίνει ανάρτηση της συνταγής που ζητήθηκε. Δεσμεύομαι.\nΩστόσο θα δώσω καλύτερη συνταγή.\nΒάλτε μπόλικη χαρά, άφθονη αγάπη, αφαιρέστε κάθε ίχνος τυχόν πονηριάς, κακίας και σοβαροφάνειας, θυμηθείτε ξανά τον αυθορμητισμό, ξαναβρείτε την παιδικότητα, βιώστε την τρέλα, εκφραστείτε, μείνετε ερωτευμένοι, αγαπήστε και κάντε όσους σας αγαπούν χαρούμενους και ευτυχισμένους.\nΗ συνταγή είναι δοκιμασμένη, και αν και εγώ ακόμα καμμιά φορά την καταχωνιάζω, φροντίζω να την εκτελέσω ξανα.\nΌσο για σένα μαιμουδάκι, ο μπαμπάς, η τρελή και γλυκιά αδερφή σου που σε υπεραγαπάει και εγώ, δεν μπορούμε να σου ευχηθούμε με λόγια. Θα είμαστε κάθε μέρα δίπλα σου να σου υπενθυμίζουμε όσα ευχόμαστε για σένα.\nΥ.Γ. Στις ιντερνετικές μου φίλες θέλω να πω οτι δεν τις ξεχνάω. Πολλές φορές ανατρέχω σε άρθρα τους, τις θαυμάζω, χαμογελάω με δημιουργικές αναρτήσεις. Ειλικρινά όμως το πρόγραμμα μας δεν μας επιτρέπει χρονικά να κάνω αισθητή την παρουσία μου. Είμαι σίγουρη πως υπάρχει κατανόηση.\nTrifle με μους σοκολάτας γάλακτος και κραμπλ μπισκότου σοκολάτας\nΑν πριν λίγα χρόνια κάποιος μου έλεγε οτι στην τουαλέτα δεν θα πήγαινα πια μόνη, οτι τις νύχτες θα πετάγομαι από το κρεβάτι με ταχυκαρδία κάθε 20 λεπτά από τις φωνές, οτι θα λέω επί μισή ώρα το ίδιο παιδικό τραγούδι σαν να είμαι χαλασμένο γραμμόφωνο που έχει κολλήσει η βελόνα, οτι θα έχω φρουτόκρεμα στα μαλλιά, τα ρούχα, το πρόσωπο και εννοείται σε όλο το σπίτι, οτι στα ρούχα μου θα υπάρχουν αυτοκόλλητα με τον Μίκυ Μάους και όλο του το σόι θα τον περνούσα για έναν χαριτωμένο τρελό!!\nΑν ο ίδιος τρελός μου έλεγε οτι θα το απολάμβανα κιόλας θα τον είχα για καταδικασμένο τρελό. Να που βρέθηκαν δυο πιτσιφρίκια και φροντίζουν να τα κάνουν όλα αυτά πραγματικότητα.\nΈτσι κυλάνε οι μέρες μας..με μπόλικη τρέλα, πολλά γέλια, περιπέτεια, ευθύνες, παιχνίδια, πανικό, χαρά και καθόλου - μα καθόλου χρόνο. Τα γλυκά μας ήταν μπόλικα αυτό το διάστημα. Άλλα καλά - άλλα τέλεια!! Έλειπε η πολυτέλεια του χρόνου για φωτογράφιση αλλά και για ανάρτηση. Τα τρώγαμε όμως χωρίς ιδιαίτερες δυσκολίες...\nΤα νέα μου ωστόσο μπόλικα. Καταρχάς επέστρεψα στη δουλειά!! Ναι...βγήκα από το σπίτι χωρίς καρότσι και μάρσιπο. Έφτασα σε σημείο να νιώθω οτι έχω ξεχάσει κάτι βασικό στο σπίτι και η έλλειψη του μαρσιπου με έκανε να νιώθω σχεδόν γυμνή! Τα ετοίμασα, τα φίλησα, τα φόρτωσα στον σούπερ μπαμπά τους και για πρώτη φορά μετά από 3 χρόνια κάθισα σε καρέκλα για 10 συνεχόμενα λεπτά!!! Για καλή μου τύχη το νέο μου team στη δουλειά είναι τόσο καλό που έκανε την μετάβαση πιο ομαλή και ξεχνούσα τις τύψεις. Έχει όμως ένα βασικό και τεράστιο ελάττωμα που όσο και αν προσπάθησα δεν κατάφερα να το αλλάξω. Δεν τρώνε γλυκά. Και μόνο που το προφέρω ανατριχιάζω....\nΤο συγκεκριμένο γλυκάκι μας όμως δεν γινόταν να μην το μοιραστώ. Είναι απλά..εξαιρετικό! Καθόλου χρονοβόρο - 45 λεπτά με το ένα στο μάρσιπο και το άλλο στην καρέκλα να παίρνει πρωτοβουλίες τις οποίες πασχίζω να διορθώσω. Γλυκάκι που θα σε βγάλει ασπροπρόσωπο σε κάθε περίσταση. Βελούδινη μους σοκολάτας γαλακτος, μπισκότο σοκολάτας με σοκολάτα και γκαναζ σοκολάτας! Το όνειρο του κάθε σοκολατομανή! Βλέποντας το και μόνο δεν νομίζω να χρειάζεται να σας πείσω...τσάμπα σπαταλάω ενέργεια...\nΤα λουλούδια του μπήκαν φόντο τελευταία στιγμή και πιστεύω του ταίριαξαν όσο τίποτα. Ή έτσι νιώθω εγώ μιας και ήρθαν ξαφνικά, από τον πιο όμορφο άνθρωπο στον κόσμο, συνοδευόμενα από καρτούλα που στα μάτια μου φαντάζει φυλαχτό. Προφανώς έχουμε λόγο οπότε ελάτε...κερνάμε!!\nγια το κραμπλ :\n100 γραμμ Μιράντα με κακάο και σοκολάτα (βασικό! τα συγκεκριμένα το απογείωσαν σε σχέση με άλλα μπισκότα)\n50 γραμμ σοκολάτα γάλακτος\nγια τη μους :\n225 γραμμ κρέμα γάλακτος\n270 γραμμ σοκολάτα γάλακτος\n75 γραμμ γάλα\nγια τη γκαναζ :\n50 γραμμ κρέμα γάλακτος\n70 γραμμ σοκολάτα bitter\nΛιώνουμε τη σοκολάτα γάλακτος και την ανακατεύουμε με τα Μιράντα τα οποία έχουμε τρίψει στο μπλέντερ.\nΑνακατεύουμε το μείγμα να γίνει σαν άμμος με σβολάκια και τοποθετούμε στο ψυγείο.\nΛιώνουμε τη σοκολάτα για τη μους. Βράζουμε το γάλα και ανακατεύουμε τα δυο υλικά να ομογενοποιηθούν.\nΠροσθέτουμε την κρέμα γάλακτος την οποία έχουμε χτυπήσει στο μίξερ μέχρι να γίνει σαντιγύ.\nΑνακατεύουμε με μια σπάτουλα καλά μέχρι να γίνει μια ρευστή μους.\nΣε ποτηράκια μοιράζουμε το μείγμα του μπισκότου και προσθέτουμε τη μους. Επαναλαμβάνουμε μέχρι να τελειώσουν τα υλικά μας.\nΓια τη γκαναζ λιώνουμε την σοκολάτα bitter. Βράζουμε την κρέμα γάλακτος και ενώνουμε τα δύο υλικά μέχρι να ομογενοποιηθούν.\nΜοιράζουμε τη γκαναζ στα trifle μας και αφήνουμε στο ψυγείο τουλάχιστον 6 ώρες να κρυώσουν καλά.\nΕτικέτες γκανάζ σοκολάτας, μους σοκολάτας γάλακτος, μπισκότα σοκολάτας, trifle\nΑναμφισβήτητα το φαγητό αποτελεί μεγάλη απόλαυση. Λίγο όμως το στενό μας τζιν, λίγο το οτι κουραζόμαστε να ρουφάμε την κοιλιά μας πάνω από 2 λεπτά, λίγο το καλοκαίρι που δεν κρατιέται και φτάνει κάθε 12 μήνες μας κάνουν να απέχουμε συχνά από αυτό το είδος απόλαυσης. Σήμερα λοιπόν, απαλλαγμένη πλέον από κάθε μορφή ορμόνης, θα κάνω μια ωδή σε γεύσεις που όταν βρεθούν μπροστά μου θα τις απολαύσω και δεν θα σκεφτώ τίποτα. Ούτε διατροφή, ούτε στενό τζιν, ούτε ενοχές. Θα πέσω με τα μούτρα και θα ευχαριστήσω που ζω. Πολλές από αυτές τις έχετε ήδη γευτεί, άλλες τις έχετε στα υπόψιν.\nΛόγω αγάπης στα παγωτά θα αναφερθώ πρώτα σε αυτά. Είχα ακούσει για το παγωτό του Κωνσταντινίδη. Είχα επίσης ακούσει οτι το παγωτό σοκολάτας είχε βραβευτεί στην Ιταλία. Δεν περίμενα όμως να είναι το καλύτερο παγωτό σοκολάτας που έφαγα ποτέ! Νομίζω πως έχω πάθει εξάρτηση..πώς αλλιώς δικαιολογείται οτι κάθε φορά που βρεθώ σε κατάστημα του κάτω απο 5χλμ θα περάσω να πάρω παγωτό?? Ακόμα και αν πριν έχω φάει ολόκληρο γουρουνόπουλο και το μήλο μαζί! Δεν μπορώ να πω για τις υπόλοιπες γεύσεις του, αλλά για το συγκεκριμένο σας λέω..σηκωθείτε τώρα και πηγαίνετε για παγωτό σοκολάτα! Το ''τώρα'' το είπα να δώσω έμφαση, περιμένετε να τελειώσετε το άρθρο!!\nΠριν 3 χρόνια βρέθηκα στο Μιλάνο για λίγες ώρες. Μαζί με τα αξιοθέατα που έτρεχα να προλάβω όσο το δυνατόν περισσότερα, πρόσεξα οτι υπήρχαν ατελείωτες ουρές έξω από παγωτατζίδικα. Το προσπέρασα λέγοντας...πφφφ υπερβολές. Στο δρόμο όμως μου κέντρισε το ενδιαφέρον οτι όλοι - μα όλοι- οι Ιταλοί κρατούσαν ένα παγωτό στο χέρι και πηγαίναν στις δουλειές τους. Από εργάτες με φόρμες εργασίας μέχρι καλοντυμένους με κοστούμια, από αστυνομικούς μέχρι καλλίγραμμα μοντέλα (!!) από ευκατάστατους μέχρι ηλικιωμένους και παιδιά.Οι καλλίγραμμες σκέφτηκα κάτι θα ξέρουν. Μήπως πρόκειται για μυστικό ομορφιάς?? Αποφάσισα λοιπόν να πάρω παγωτό. Και πήρα. Φουντούκι. Και έφαγα. Και δάκρυσα. Δεν μπορούσα να πιστέψω οτι αυτό που έτρωγα υπήρχε πραγματικά. Και όμως υπάρχει. Όχι άδικα φημίζονται και πραγματικά θα οργανώσω ταξίδι ξανά στην Ιταλία με βασικό κίνητρο το παγωτό τους.\nΠρόσφατα στη Θεσσαλονίκη, σε ταξίδι αστραπή οικογενειακώς, αποφάσισα οτι έπρεπε να δοκιμάσω τα πολυφημισμένα τρίγωνα πανοράματος Ελενίδη. Ο Ελενίδης είναι ο δημιουργός του συγκεκριμένου γλυκού, ο μπαμπάς του. Όταν λοιπόν το δάγκωσα...κατάλαβα γιατί φημίζονται. Όχι άδικα. Άλλο το τρίγωνο πανοράματος και άλλο σκέτο τρίγωνο πανοράματος. Μεγάλη διαφορά και την έμαθα από την πρώτη μπουκιά. Τραγανό χειροποίητο (ναι χειροποίητο!!) φύλλο, κρέμα που δεν περιγράφεται, απλά μαγικό! Αξίζει να σημειωθεί οτι πρώτη φορά έφαγα ολόκληρο τριγωνάκι! Τι άλλο να πω...\nΤην διαφορά αυτή ανάμεσα σε γνήσιο και απομίμηση γλυκό τη βίωσα και στη Βιέννη. Την πρώτη μέρα κιόλας καθίσαμε στο cafe central για γλυκό και καφέ. Ο χώρος απερίγραπτος, τα γλυκά λαχταριστά και εννοείται παραγγέλνω Sacher torte. Μου άρεσε! Και μάλιστα πολύ. Αλλά έφαγα το μισό, που σημαίνει, ''οκ, σε δοκίμασα, καλή είσαι''. Μια μέρα πριν φύγουμε από Αυστρία αποφάσισα οτι παρόλη την κρεπάλη των ημερών θα στηνόμουν στην ουρά στο ξενοδοχείο Sacher για να δοκιμάσω την αυθεντική. Προτίμησα το μικρό τετράγωνο, ''κουμπί'' όπως το ονόμαζαν ίσα να πάρω μια γεύση και όχι να βαρύνω. Και αφού το δάγκωσα και άρχισα να λιώνει στο στόμα μου αναρωτήθηκα γιατί δεν αγόρασα ολόκληρη τούρτα...ή μάλλον ολόκληρη τη βιτρίνα???\nΛίγο η αμνησία, λίγο η έλλειψη χρόνου ευνοούν την δημιουργία άρθρου ωδή Νο2. Οπότε πάω για το σημερινό γλυκάκι μας. Απόλυτα σοκολατένιο γλυκό που η σοκολάτα του ισορροπεί πάνω στο τραγανό μπισκότο και η γκανάζ που το καλύπτει έρχεται να το απογειώσει! Το εσωτερικό του παραμένει υγρό, κολλάει στο κουτάλι και αυτό το πετυχαίνουμε με το σωστό ψήσιμο. Για να σπάσω το μαύρο έβαλα λευκή σοκολάτα σε ξύσμα. Αν σας αρέσει βάλτε. Προσοχή όμως γιατί σε δεύτερη εκδοχή όπου έβαλα μπόλικα καρούλια λευκής σοκολάτας για το εφέ, βάρυνε το γλυκό και το έκανε αρκετά γλυκό!! Εδώ να σημειώσω πως από κανέναν δεν τα έχω πάρει για διαφήμιση. Ούτε καν all you can eat σε παγωτά. Ήθελα και τα ανέφερα. Άλλωστε, σκεφτείτε λίγο....αν είχα διαφήμιση από τον Sacher, εδώ θα ήμουν??? :P\nΠεριμένω τις δικές σας προτάσεις σε γεύσεις που θα με κάνουν να κλάψω! Δεκτές μόνο σοβαρές προτάσεις..δεν υπάρχει περιθώριο θερμίδων ;)\nΣυνταγή του Διονύση Αλέρτα.\n160 γραμμ. μπισκότα digestive\n40 γραμμ. λιωμένο βούτυρο\n180 γραμμ. αυγό (3 μεγάλα)\n120 γραμμ, κουβερτούρα\n80 γραμμ. αλεύρι κοσκινισμένο\nΓια τη γκανάζ :\_\n100 γραμμ. σοκολάτα\nΤρίβουμε τα μπισκότα στο μπλέντερ. Τα ανακατεύουμε με το λιωμένο βούτυρο καλά.\nΣτρώνουμε το μείγμα μας σε φόρμα δαχτυλίδι ή τσέρκι με αποσπώμενο πάτο.\nΧτυπάμε τα αυγά με τη ζάχαρη στο μίξερ με το σύρμα μέχρι να φουσκώσει το μείγμα μας και να έχει την υφή κρέμας.\nΣε κατσαρολάκι σε πολύ χαμηλή φωτιά λιώνουμε το βούτυρο με την κουβερτούρα.\nΣταματάμε το χτύπημα και με μια μαρίζ - σπάτουλα ενώνουμε τα δυο μείγματα με πολύ απαλές κινήσεις από κάτω προς τα πάνω.\nΤέλος προσθέτουμε το αλεύρι και συνεχίζουμε το ανακάτεμα μέχρι να απορροφηθεί.\nΨήνουμε σε προθερμασμένο φούρνο στους 160ο C με αέρα (βασικό!!) για 15' λεπτά. ( εξίσου βασικό!!!)\nAφού κρυώσει το γλυκό μας ετοιμάζουμε τη γκανάζ.\nΣε κατσαρολάκι βάζουμε την κρέμα γάλακτος και μόλις πάρει βράση αποσύρουμε από τη φωτιά και προσθέτουμε τη σοκολάτα.\nΑνακατεύουμε μέχρι να ομογενοποιηθούν και καλύπτουμε το γλυκό.\nΔιατηρείται και εκτός ψυγείου για πιο μαλακό αποτέλεσμα.\nBrownie σοκολάτας με κολοκυθάκια και γλάσο\nΣσσσ...κρατάτε μυστικό?? Φτιάξαμε γλυκάρα με κολοκυθάκια! Ναι αυτά τα πράσινα! Που αν δεν αυτοτιμωρείς τον εαυτό σου με κάποια δίαιτα, τα τρως μόνο τηγανιτά με τζατζικάκι το καλοκαίρι και γουστάρεις. Δεν ξέρω κατά πόσο γουστάρουν οι γύρω σου τη μυρωδιά, αλλά ίσως έτσι δεν σε πλησιάζουν ούτε τα κουνούπια. Κάτι που με εκνεύριζε πάντα σε όσους μαγειρεύουν και είναι κολλημένοι, είναι οτι κρύβουν μέσα διάφορα υλικά αλέθοντας τα, επειδή ξέρουν οτι δεν τα τρως.\nΘα σας πω μια μεγάλη αλήθεια. Ίσως μετά από αυτό πολλοί να χάσετε πάσα ιδέα. ΔΕΝ τρώω τη φέτα! Όχι απλά δεν την τρώω, ούτε θέλω να την βλέπω, να την προφέρω ή να τη γράφω. Ένιωσα ένα μούδιασμα στα δάχτυλα και τα μάζεψα από το πληκτρολόγιο τώρα που το έγραφα. Φανταστείτε λοιπόν να βρίσκεται ''κρυμμένη'' σε φαγητά, ενώ την καρφώνει η μυρωδιά της και κάπου κάπου κανένα κομματάκι. Κάπως έτσι (απατεωνίστικα) λοιπόν φέρθηκα και εγώ με αυτό το γλυκό. Είπα πρώτα ''έφτιαξα brownieeee'', περίμενα να πέσουν με τα μούτρα, και μετά αποκάλυψα οτι μέσα έχω βάλει κολοκυθάκια πράσινα.\nΜόνο που στην περίπτωση μας το brownie ήταν απόλυτα πετυχημένο, το κολοκυθάκι έδωσε τη γλύκα του και την υγρασία του και μόνο, δεν φαίνεται στη γεύση και μας έκανε το brownie τόσο πλούσιο, σοκολατένιο και fudgy που λένε και οι φίλοι μας οι αμερικάνοι. Τα υλικά του λίγα, θρεπτικά, συνθέτουν ένα τόσο ζουμερό γλυκάκι που ΔΕΝ σε βαραίνει. Ειδικά από τη στιγμή που το έβαλα ψυγείο λόγω ζέστης, συνειδητοποίησα οτι έγινε ακόμα πιο ανάλαφρο και η σοκολάτα του υπερισχύει! Το γλάσο βέβαια είναι πλούσιο αλλά πιστέψτε με του πάει πολύ! Γρήγορο, χωρίς μίξερ, χωρίς αυγά ή τόνους βούτυρο! Σας έπεισα, το ξέρω!\n2 κούπες κολοκυθάκια σε κυβάκια (μου βγήκαν 2 μέτρια)\n1/2 κούπα γιαούρτι (χρησιμοποίησα 2% λιπαρά)\n1/2 κούπα κακάο άγλυκο κοσκινισμένο\n125 σοκολάτα κουβερτούρα\nΠροθερμάινουμε το φούρνο στους 170ο C.\nΣτο μούλτι πολτοποιούμε τα κολοκυθάκια να γίνουν πουρές.\nΡίχνουμε μέσα τη ζάχαρη, το λάδι και το γιαούρτι και πολτοποιούμε όλα μαζί.\nΣε ένα μπολ ανακατεύουμε τη βανίλια, το αλεύρι, το κακάο και το μπέικιν.\nΕνώνουμε τα δυο μείγματα και ανακατεύουμε απαλά.\nΣε ταψάκι 20x24 εκ, στρώνουμε λαδόκολλα και μεταφέρουμε το μείγμα.\nΜισή ώρα μετά βάζουμε μια οδοντογλυφίδα στο γλυκό μας, αν βγει καθαρή είναι έτοιμο, αλλιώς ψήνουμε για 5-10 λεπτά ακόμα.\nΌσο ψήνεται φτιάχνουμε το γλάσο, Σε κατσαρολάκι ανακατεύουμε σε χαμηλή φωτιά όλα τα υλικά μέχρι να λιώσει η σοκολάτα. Αποσύρουμε και αφήνουμε στην άκρη.\nΑφού βγάλουμε το brownie από το φούρνο, το αφήνουμε να σταθεί 20 λεπτά και μετά απλώνουμε το γλάσο στην επιφάνεια του.\nΣημειώσεις : -Το γλάσο παραμένει μαλακό-ρευστό\n-Συμβουλή! Τώρα το καλοκαίρι βάλτε το στο ψυγείο, αναδεικνύεται και δροσίζει!\n-Αν το νιώσετε να πάσχει από μοναξιά, προξενέψτε του μια μπαλίτσα παγωτό! ;)\nΕτικέτες γλάσο σοκολάτας, κολοκυθάκια, σοκολάτα, brownie


Φθηνά βιβλία-προσφορές - Page 26 - Γενική Λογοτεχνία - SFF.gr - Επιστημονική Φαντασία, Μυθοπλασία, Τρόμος\nΕπίσης από 13/1 αρχίζει το γνωστό παζάρι στην πλατεία Κοτζιά.\nΈχετε δει μήπως σε κάποιο παζάρι να υπάρχει Ρόμπερτ Τζόρνταν και Τροχός του Χρόνου;\nΣε παζάρι όχι και δεν νομίζω ότι θα εμφανιστεί ποτέ αυτή η σειρά. Είχα πετύχει πάντως (πριν 1-2 χρόνια αν θυμάμαι καλά) μερικά από τα βιβλία της σειράς στο βιβλιοπωλείο Mega Bazzar στην Ακαδημίας και τα είχε κάπου 8-10€ τον τόμο.\n2-16 Φεβρουαριου εχουν μπαζαρ οι εκδοσεις Μεταιχμιο\nΗ Jemma εχει βαλει σε προσφορα το Υπογεια κινηση του Mamata με 5 ευρω για οποιον ενδιαφερεται\nΗ Πολιτεία έχει το ΚΡΥΦΟ ΠΑΡΑΘΥΡΟ, ΜΥΣΤΙΚΟΣ ΚΗΠΟΣ του ΚING με 4.45 (-65%), αν αγαπάει κανείς το βασιλιά.\nΑυτό είναι προσφορούλα https://www.politeianet.gr/books/9789606760440-dick-k-philip-topos-motibo-ekdotiki-o-anthropos-sto-psilo-kastro-184848?gclid=Cj0KEQjwzpfHBRC1iIaL78Ol-eIBEiQAdZPVKnatxZBL-FKPuUlmIKcGbP3Mt4MKBs2WBzQgeWFlMPgaAlPk8P8HAQ\nΤη καλησπέρα μου,\nΣήμερα είδα στο crazy sundays του eshop, 2 βιβλία του S.King και ένα της Λ.Μπιουκς με 9.90 ευρώ.\nΕίδα ότι έπεσε η τιμή στο "Το βιβλίο των παράξενων νέων πραγμάτων" http://www.livanis.gr/%CE%A6%CE%AD%CE%B9%CE%BC%CF%80%CE%B5%CF%81-%CE%9C%CE%B9%CF%83%CE%AD%CE%BB-%CE%A4%CE%BF-%CE%B2%CE%B9%CE%B2%CE%BB%CE%AF%CE%BF-%CF%84%CF%89%CE%BD-%CF%80%CE%B1%CF%81%CE%AC%CE%BE%CE%B5%CE%BD%CF%89%CE%BD-%CE%BD%CE%AD%CF%89%CE%BD-%CF%80%CF%81%CE%B1%CE%B3%CE%BC%CE%AC%CF%84%CF%89%CE%BD_p-2485906.aspx το οποίο ανήκει στην επιστημονική φαντασία απ οτι φαίνεται.\nΓια τους κοντοχωριανούς: Παζάρι βιβλίου στην Καβάλα από το Σάββατο 22/4 έως 20/5.\nΑν και δεν έχω πολύ χρόνο για διάβασμα τελευταία, λογικά θα περάσω μια βόλτα το Σάββατο το απόγευμα να δω τι παίζει.\nΕντάξει, πήγα και την έκανα την βόλτα μου. Μικρό ήταν, δεν είχε και πολλά πράγματα. Θυμάμαι πριν από καναδυό χρόνια που είχα ξαναπάει, ήταν αρκετά καλύτερο. Παρόλ' αυτά, τσίμπησα δύο από Πράτσετ, Το χρώμα της μαγείας και τον Θανατηφόρο βοηθό, που το είχα διαβάσει στα Αγγλικά κι επειδή μου είχε αρέσει πολύ θέλω να το διαβάσω κάποια στιγμή και στα Ελληνικά. Ενημερωτικά, είχε τα πέντε πρώτα βιβλία του Δισκόκοσμου από τις εκδόσεις Παρά Πέντε, τα οποία φαίνονται ως εξαντλημένα, αλλά δεν ξέρω πόσο δυσεύρετα είναι.\nΔεν είναι και τόσο, τα βρίσκεις στην αποθήκη του παρα πέντε στη Ριζούπολη, αλλά τα στέλνουν και ταχυδρομικώς. (Πριν λίγες μέρες πήρα ό,τι μου έλειπε )\nΣτην Πολιτεία έχουν βάλει το "Αναλωμένοι" του Κρόνεμπεργκ με 50% έκπτωση(8,45 ευρώ δηλαδή).\nΑυτό εδώ έχει μερικά ενδιαφέροντα βιβλία σε τιμές κάτω από 8 ευρώ, αν ψάξετε. Κάποια του Στίβεν Κινγκ, κάποια Forgotten Realms και 2-3 της Γαλαξιακής Αυτοκρατορίας (Κάκτος).\nΚαι Τζο Χιλ και ένα σωρό άλλα.\nΔεν ξέρω αν το γράφω αυτό στο σωστό topic, αν όχι ας το μεταφέρει κάποιος moderator στο σωστό μέρος.\nΜπορείτε να μου προτείνεται κάποια βιβλιοπωλεία στην Αθήνα, που να έχουν οικονομικά αγγλικά λογοτεχνικά (κυρίως sff) βιβλία;\nΑν λες για καινούργια μόνο τα μεγάλα γνωστά βιβλιοπωλεία φέρνουν ξενόγλωσσα (πχ. Cosmotebooks, Public, Πολιτεία, Πρωτοπορία). Τώρα για τιμές είναι ανάλογα το βιβλιοπωλείο.\nΆλλη μια ωραία τριάδα στο eshop...child και 2 connely\nΟι εκδόσεις Άγρα έχουν προσφορές από σήμερα το μεσημέρι μέχρι Κυριακή, περισσότερες πληροφορίες εδώ:\nΉταν λίγο λαϊκό προσκήνυμα, πήγα μία ώρα αφότου είχε ανοίξει, παίρνεις εύκολα τα βιβλία, υπάρχει καθυστέρηση στο ταμείο.\nΤι βιβλία είχε ακριβώς; Θυμάσαι τίτλους;\nΕίχε ότι κυκλοφορεί εν γένει στα βιβλιοπωλεία -50%. Δε θα βρεις δηλαδή εκεί κάποιο εξαντλημένο. Πήρα του Elmore Leonard, Joseph Roth και το Μαπούτσε του Καρύλ Φερέ, έπρεπε να πάρω και τα άλλα 2 του που είχε...Κινήθηκα στα αστυνομικά ή νουάρ αν θες να μάθεις από αυτά, τα άλλα προσπέρασα.\nΚαλά, τα περισσότερα βιβλία των εκδόσεων που με ενδιαφέρουν τα έχω ήδη αγοράσει, λίγο έως πολύ. Από Joseph Roth τι είχε ακριβώς; Για πες τίποτα από αστυνομικά/νουάρ. Π.χ. το "Λιβυκή έξοδος" του Topin το πρόσεξες;\nRoth είχε τα Βερολινέζικα χρονικά, κάλπικο ζύγι, κρύπτη των Καπουτσίνων και Ιώβ και ο θρύλος του Άγιου Πότη. Ellroy είχε μόνο τα σκοτάδια μου, Patricia Highsmith-Ρίπλεϋ, George Simenon, Πρηνής θέση του σκοπευτή. Καρύλ Φερέ μόνο το Μαπούτσε ήταν στο 50%, πήρα τηλέφωνο μήπως έπαιρνα και τα άλλα 2 αλλά δεν έχουν έκπτωση ως πιο καινούργια.\nΛιβυκή έξοδο δεν το πρόσεξα αν υπήρχε.\nΤο βιβλιοπωλείο best booκ hunters, Ζωοδόχου πηγής 41 στο κέντρο της Αθήνας, έχει σήμερα και αύριο έκπτωση σε βιβλία του από 30-50 έως 80%.


Πλαστικός Χειρουργός, Νικόλαος Καρμίρης | Bοτουλινική τοξίνη τύπου Α\nΤί είναι η βοτουλινική τοξίνη τύπου Α;\nΗ «βοτουλινική τοξίνη τύπου Α» είναι το φάρμακο που έχει απασχολήσει, ίσως περισσότερο από κάθε άλλο, τον ηλεκτρονικό και έντυπο τύπο για τα αισθητικά του αποτελέσματα, ειδικότερα στην περιοχή του προσώπου.\nΠρόκειται για μία μικροβιακή εξωτοξίνη που παράγεται από το Clostridium botulinum με το όνομα βοτουλινική τοξίνη τύπου Α ή αλλιώς αλλαντοτοξίνης.\nΠοιες είναι οι ενδείξεις της βοτουλινικής τοξίνης τύπου Α;\nΗ βοτουλινική τοξίνη τύπου Α, χρησιμοποιείται για πάνω από 30 χρόνια σε θεραπείες ατόμων που πάσχουν από ακούσιες μυϊκές διαταραχές, αυχενική δυσκαμψία, στραβισμό, βλεφαρόσπασμο και ημιπροσωπικό σπασμό (hemifacial spasm).\nΤα τελευταία 20 χρόνια ωστόσο, χρησιμοποιείται για τη μη χειρουργική αντιμετώπιση των ρυτίδων έκφρασης του προσώπου και η ευρύτατη διάδοσή της έγκειται στο γεγονός ότι πρόκειται για μια ελάχιστα επεμβατική μέθοδο που δίνει θεαματικά αποτελέσματα άμεσα. Συγκεκριμένα, η βοτουλινική τοξίνη τύπου Α μπορεί να διορθώσει:\nΤις ρυτίδες γύρω από τα μάτια (πόδι της χήνας)\nΤην ανόρθωση της γωνίας των βλεφάρων\nΤις ρυτίδες της μύτης (bunny lines)\nΠρέπει να αναφέρουμε ότι η βοτουλινική τοξίνη τύπου Α χρησιμοποιείται επίσης με μεγάλη επιτυχία στην αντιμετώπιση της πρωτοπαθούς υπεριδρωσίας, κυρίως στις μασχάλες, τις παλάμες και τα πέλματα.\nΠοια είναι η κατάλληλη ηλικία για να κάνω βοτουλινική τοξίνη τύπου Α;\nΗ ανάγκη εφαρμογής βοτουλινικής τοξίνης τύπου Α σχετίζεται περισσότερο με τη δραστηριότητα των μυών παρά με την ηλικία. Ωστόσο, όσο πιο νέο είναι το άτομο, τόσο πιο θεαματικά και συνάμα φυσικά είναι τα αποτελέσματα.\nΥπάρχουν εκφραστικά άτομα με ισχυρούς μυς που χρειάζονται βοτουλινική τοξίνη τύπου Α από την ηλικία των 18-20 ετών και πρόσωπα χωρίς έντονη δραστηριότητα των μυών που μπορεί να μην εμφανίσουν ρυτίδες έκφρασης μέχρι την ηλικία των 30-35 ετών.\nΩστόσο, είναι αλήθεια ότι η έγκαιρη έναρξη της θεραπείας δρα προληπτικά στην εμφάνιση των ρυτίδων. Στις μέρες μας όλο και συχνότερα εφαρμόζεται η χρήση μικρών δόσεων βοτουλινικής τοξίνης τύπου Α σε νεαρές ηλικίες που είτε έχουν κληρονομική προδιάθεση είτε έχουν αρχίσει να εμφανίζουν ρυτίδες λόγω υπερτονικών μυών. Η μέθοδος αυτή είναι γνωστή και ως “baby”.\nΗ μέση διάρκεια της βοτουλινικής τοξίνης τύπου Α είναι περίπου 4-6 μήνες. Μετά τον τρίτο μήνα, μία μικρή κινητικότητα της περιοχής μπορεί να αρχίσει να εμφανίζεται. Στις πρώτες εφαρμογές, η διάρκεια μπορεί να είναι ελαφρώς μικρότερη ενώ αν γίνεται τακτικά, μελέτες έχουν δείξει ότι υπάρχει μεγαλύτερη διάρκεια του αποτελέσματος που μπορεί να φτάσει και τους 7 μήνες.\nΠεριορισμός στον αριθμό των θεραπειών δεν υπάρχει αλλά συνήθως χρειάζεται επανάληψη της θεραπείας περίπου 2-3 φορές το χρόνο.\nΠοια είναι η διαδκασία και τί πρέπει να γνωρίζω;\nΗ θεραπεία περιλαμβάνει εγχύσεις του φαρμάκου ανάλογα με τις ανάγκες του ασθενή και μετά από συζήτηση σχετικά με το αποτέλεσμα που θέλει να έχει. Με δεδομένο ότι η αλλαντική τοξίνη μειώνει τις συσπάσεις των μυών που κινούν το δέρμα, η βοτουλινική τοξίνη τύπου Α πρέπει να εγχύεται στη σωστή ανατομική περιοχή και με σωστές δόσεις προκειμένου να έχουμε το καλύτερο δυνατό αποτέλεσμα. Η δράση του φαρμάκου αρχίζει να φαίνεται στις 2-5 μέρες ενώ το τελικό αποτέλεσμα θα είναι ορατό στις 10-14 μέρες.\nΗ βοτουλινική τοξίνη τύπου Α είναι ίσως η καλύτερη μη χειρουργική θεραπεία προσώπου, με αδιαμφισβήτητα αποτελέσματα, δίνοντας ένα πρόσωπο ξεκούραστο, ανανεωμένο και λείο. Παρ’όλα αυτά, η εφαρμογή του από ιατρούς μη εξειδικευμένους στην ανατομία της περιοχής ή ακόμα χειρότερα από μη ιατρικό προσωπικό, μπορεί να οδηγήσει σε επιπλοκές όπως παγωμένο βλέμμα, ασυμμετρία και βλεφαρόπτωση.\nΗ επιλογή ενός εξειδικευμένου Πλαστικού Χειρουργού ή Δερματολόγου είναι προεξάρχουσας σημασίας για ένα σωστό αποτέλεσμα και την αποφυγή επιπλοκών.


Gavros.gr - Στο δικό μας ποδόσφαιρο σημαία είναι ο Φορτούνης\nΠαρασκευή, 03 Μαρτίου 2017 - 17:47\nΣτο δικό μας ποδόσφαιρο σημαία είναι ο Φορτούνης\nΣτις κακές ημέρες οι καλοί γίνονται κακοί και οι ηγέτες χείριστοι. Ο Κώστας Φορτούνης έχει δεχθεί έναν απίθανο πόλεμο τη φετινή χρονιά, ο οποίος συνεχίζεται μετά από ό,τι κάνει ή δεν κάνει μέσα στο γήπεδο. Ο ίδιος φέρει ξεκάθαρη ευθύνη για το γεγονός ότι δεν παρουσιάστηκε όσο έτοιμος και «δουλεμένος» έπρεπε το καλοκαίρι. Αλλά τους τελευταίους μήνες η παρουσία του είναι πολύ καλύτερη. Για την ακρίβεια, η δική του άνοδος έχει προσφέρει μεγάλες νίκες στον Ολυμπιακό και έχει κάνει καλύτερους τους συμπαίκτες του. Και όλα αυτά την ώρα που οι αντίπαλοί του έχουν το... ελεύθερο να τον χτυπούν στο ψαχνό, χωρίς να τιμωρούνται. Φτάσαμε στο σημείο αυτό το κεφάλαιο του ποδοσφαίρου να στιγματιστεί προπαγανδιστικά, στοχοποιημένα και βρόμικα για τις... πτώσεις. Μικροπρέπεια του χειρίστου είδους απέναντι σε έναν από τους ποιοτικότερους ποδοσφαιριστές που έχει δει το ελληνικό ποδόσφαιρο.\nΦυσικά αυτή η κατάσταση θα συνεχιστεί και μετά τα όσα εκπληκτικά έκανε χθες. Ο Φορτούνης που μπήκε στον αγωνιστικό χώρο του Περιστερίου και ισοπέδωσε τον Ατρόμητο, οδηγώντας τον Ολυμπιακό στους «4» του Κυπέλλου, θα ξεχαστεί γρήγορα. Στην πρώτη λάθος πάσα που θα κάνει θα είναι ξανά ο αποδιοπομπαίος τράγος, ο «τεμπέλης», ο «άσε μας, ρε Κωστάκη». Είναι η μοίρα των σπουδαίων ποδοσφαιριστών να ζουν με τις ακρότητες. Το ακραίο τους ταλέντο επιφέρει ακραίους εχθρούς και επικριτές. Αλλά από χθες ο Φορτούνης αντιλήφθηκε ότι ο μόνος τρόπος για να τους απαντήσεις είναι να μπεις στο γήπεδο και να κάνεις αυτό που ξέρεις. Βγει-δεν βγει. Διότι η δικαιοσύνη του ποδοσφαίρου δεν μπορεί να νικηθεί. Και ο Φορτούνης είναι το ποδόσφαιρο. Το πραγματικό ποδόσφαιρο, αυτό που όλοι θέλουμε να απολαμβάνουμε.\nΟ «Φορτούνης» (πρέπει να) είναι η σημαία του ποδοσφαίρου. Χθες, όμως, είδαμε ότι όλοι αυτοί που θέλουν να «φτιάξουν» το ποδόσφαιρο έχουν επιλέξει να ταυτίσουν το ΔΙΚΟ ΤΟΥΣ ποδόσφαιρο με τη σημαία του Κωσταρά. Και να με συγχωρέσει ο κύριος, αλλά για τη φάση του γκολ του Ατρόμητου ισχύουν δύο πράγματα: 1) Είτε είναι ανίκανος και πρέπει να κατεβάσει τη σημαία του, μια και καλή, 2) Είτε δεν ήθελε να δώσει το οφσάιντ. Κάτι που εφόσον ισχύει, πάλι θα πρέπει να τελειώσει από τη διαιτησία, αλλά και να περάσει και μια βόλτα από τους αρμόδιους εισαγγελείς. Με τόσα και τόσα ασχολούνται. Μία υπόθεση παραπάνω δεν θα είναι φόρτωμα...\nΥΓ.: Τελικά, δεν αποκλείεται να εξελιχθεί σε «καλό οιωνό» το να βρίσκεται διαρκώς υπό... κρίση ο Πάουλο Μπέντο. Δεν αποκλείεται να φέρνει... γούρι στον Ολυμπιακό. Για να σοβαρευτούμε, όμως... Είναι σαφές ότι ο Πορτογάλος δεν είναι ο καλύτερος προπονητής του κόσμου. Εχει εμμονές, έχει επιλέξει να δουλεύει με αυτούς που θέλει (αν και αυτό σηκώνει κουβέντα, αναφορικά με το εάν υπάρχει αδικία) και γενικώς ο Θρύλος δεν... θέλγει κιόλας με την απόδοσή του. Αλλά παράλληλα πήρε μία σοκαρισμένη από τον αποκλεισμό από το Champions League και αποσυντεθειμένη (κυρίως ψυχολογικά) ομάδα το καλοκαίρι, με πλείστες αλλαγές της τελευταίας στιγμής, με αποχωρήσεις βασικών παικτών, με μία άκρως εκδικητική και επιθετική διαιτησία και παρ’ όλα αυτά ο Ολυμπιακός είναι πρώτος με διαφορά στο πρωτάθλημα, στους «16» του Europa League και στους «4» του Κυπέλλου, έχει βγάλει ήδη τρεις παίκτες που θα αποτελέσουν το «αύριο» του συλλόγου, και όλα αυτά ενώ γνωρίζει ότι κρίνεται σε κάθε ματς, κάθε φάση, κάθε αποτέλεσμα. Και όλα αυτά κάποιος θα πρέπει να του τα αποδώσει. Δεν μπορεί, κάπου θα έχει συμβάλει κι αυτός...\n(Το κείμενο δημοσιεύθηκε στον «ΓΑΥΡΟ» στις 03/03/2017)


MANIATIKO REPORT : 1967 - ΧΟΥΝΤΑ: «Πολυτεχνείο 1973: Η μεγαλύτερη πολιτική απάτη του εικοστού αιώνα»!\n1967 - ΧΟΥΝΤΑ: «Πολυτεχνείο 1973: Η μεγαλύτερη πολιτική απάτη του εικοστού αιώνα»!\nΑνεξάρτητα από τον ιδεολογικό χώρο του καθενός, όλοι οφείλουμε να δούμε ποιοι και γιατί έστησαν την «εξέγερση» του Πολυτεχνείου. Ποιοι ωφελήθηκαν και πως. Σίγουρα δεν ήταν το Πολυτεχνείο που έριξε τη χούντα και είναι ύποπτο και ψέμα το ότι κάποιοι πάνε να κάνουν αυτή τη σύνδεση για να κρύψουν εντέχνως την αλήθεια.\nΆλλωστε την επομένη του Πολυτεχνείου δεν έπεσε η χούντα, η «εξέγερση» έγινε το Νοέμβριο του 1973 και η χούντα έπεσε τον Ιούλιο του 1974 και επειδή θα πουν κάποιοι ότι ήταν η αφετηρία για την ανατροπή, αυτό δεν είναι τίποτα άλλο παρά ενα μεγάλο ψέμα.\nΕτικέτες ΕΒΡΑΙΟΙ, ΕΘΝΙΚΟ ΜΕΤΩΠΟ, ΕΛΛΑΔΑ, ΕΝΟΠΛΕΣ ΔΥΝΑΜΕΙΣ, ΗΠΑ, ΟΙΚΟΝΟΜΙΑ, ΧΡΕΟΣ, Life style


Εργατική Αλληλεγγύη - Σε αντίσκηνα στον Ελαιώνα οι πρόσφυγες της Πλ. Βικτωρίας\n“Ο Μηταράκης διέταξε τις μαζικές εξώσεις προσφύγων και οι συνέπειες φάνηκαν με τις οικογένειες προσφύγων και τα μωρά να κοιμούνται κατάχαμα στη Πλατεία Βικτωρίας. Η συνέχεια ήταν να τσουβαλιαστούν στον Ελαιώνα, με θέση για μητέρες και μωρά στο χώμα και χωρίς κανένα τεστ για κορονοϊό!” καταγγέλλει σε ανακοίνωσή της η ΚΕΕΡΦΑ.\n“Πάνω από τριακόσια άτομα στοιβάχτηκαν στο στρατόπεδο του Ελαιώνα τις τελευταίες μέρες. Λεχώνες, νεογέννητα και μικρά παιδιά στην πλειοψηφία τους. Οι συνθήκες είναι τραγικές στον Ελαιώνα, ύπνος στο πάτωμα και ένα μπουκάλι νερό την ημέρα στα δύο άτομα. Κακές συνθήκες και ζέστη έχουν εξαντλήσει τους πρόσφυγες. Πολλοί από αυτούς παρουσιάζουν σημεία αφυδάτωσης και εμπύρετα.\nΚαταγγέλλουν ότι περίμεναν ασθενοφόρο για μιάμιση ώρα, όταν η δομή είναι μόλις δέκα λεπτά από το κέντρο, θέτοντας σε κίνδυνο τις ζωές νέων ανθρώπων. Στην πύλη βρίσκονταν μάνα με βρέφος με υψηλό πυρετό και ένα δεύτερο παιδί που έκανε επανειλημμένα εμετό. Ακολούθησαν οι καταιγίδες τις επόμενες μέρες… Απαιτούμε εδώ και τώρα να υλοποιηθεί η απόφαση του Δήμου Αθήνας για άμεση στέγαση των προσφύγων σε ξενοδοχεία και σπίτια μέσα στις πόλεις με έκτακτη επιχορήγηση πριν θρηνήσουμε ανθρώπινες ζωές”.